text:
Kwitegereza gusa umusore cyangwa inkumi yarangije Kaminuza ariko itagira akazi, abyuka ashakisha ahari itangazo ry’akazi,cyangwa se rimwe na rimwe mukanahurira mu nzira agenda,bikugeza kuri iki kibazo cyo kumenya uwabazwa ikibazo cy’abashomeri. Ntibitangaje ariko biteye amakenga kuko ari MINEDUC,ari MYICT,ari MIFOTRA,ari MINICOM, BDF na PSF bose bafite aho bahurira n’umushomeri.
Akenshi iyo havuzwe umushomeri ,abantu benshi bahita bisanga kuri iki cyiciro ni urubyiruko. Bamwe baba badafite akazi kandi barize. Abashomeri barimo ibyiciro , abatarigeze babona akazi na rimwe kuva bamara kwiga, abakigeze bakaza kukabura, n’ababuze akajyanye n’ibyo bize.
Mbere najyaga nibwira ko wenda uko iminsi yicuma ariko abashomeri bagenda babona akazi naho naribeshyaga. Naje kubaza umwe mu mpuguke zikora ubushakashatsi ku mibereho y’abaturage,asa n’unsobanurira ariko ansiga mu rujijo.
Yagize ati “ U Rwanda rwagira abashomeri bake, ari uko Kaminuza zifungiye imiryango rimwe kandi ibyo ntibyashoboka.” uyu mugabo yunzemo ati “umubare w’utuzi turi mu Rwanda ni muto cyane ugereranije abarangiza bashaka akazi.” Ariko na none yambajije ikibazo mbura igisubizo, ndetse nanjye nkibajije abandi babura igisubizo. Yagize ati “Hagati yo guhanga umurimo no gushakisha akazi icyoroshye ni ikihe?”
Mu gisobanuro yaje kumpa nyuma nabuze amahitamo yagize ati “ gushakisha akazi biragoye cyane, kuko nta gahunda uba ufitanye n’abakihangiye.bivuze ko iyo ushakisha akazi, utegereza nyine uwakihangiye ko ashaka umufasha.ibyo rero ni imbonekarimwe ndetse ni yo mpamvu ubu ujya kubona ukabona hatanzwe itangazo ry’imyanya ibiri mu kazi, ariko hakadepoza abarenga 1000. Kandi no ku munsi w’ikizamini bakaza kugikora nta soni.”
Uyu mugabo yagereranije uru rugero nko kuba hari isomo MINEDUC itigeze iteganya kandi rikwiye. Ati “utegereje ko leta izaguha akazi, waba uziko minisiteri ziyongeye.” We yemeza ko ubu u Rwanda nta muntu numwe wakagombye kwiga atekereza ko Leta izamuha akazi. Avuga ku kwihangira imirimo ,yongeyeho ati “uhanga agira aho ahera. None se warize indimi wahanga umurimo wo kwandika ibitabo abanyarwanda badakunda no gusoma? Ubu guhanga umurimo bigomba kujyana n’isoko abantu bahahira. Ibi nabyo biragoye kuko ntiwahanga umurimo wo kubaza warize indimi. Byakunanira. N’inguzanyo ya wahawe igahomba.”
Ese koko MINEDUC ,MYICT,MIFOTRA,MINICOM,BDF na PSF hari isano bafitanye n’umushomeri?
Ku bwanjye mbona rihari.Impamvu nyamukuru abashomeri bibaza niba ikosa ari iryabo kutabona akazi kandi barize, ngo ni uko MINEDUC nka minisiteri ifite uburezi mu nshingano zayo,iba yarabemereye kwiga amashami abayarangije bibagora kubona akazi.Ariko se ubwo ikosa ni irya nde hagati uwahisemo kuyiga n’uwashyizeho iryo shami? Ibi byavuzwe cyane kubize ishami rya Psychologie Clinic mu cyahoze ari Kaminuza Nkuru Y’u Rwanda.
Naho MYICT yo igira inama abanyeshuri kujya biga imyuga kandi ngo bakiga badategereje ko bazabona akazi muri Leta, kubera ko ngo leta ifite ubushobozi bwo gutanga akazi kuri 5% by’abarangiza amashuri. Bivuze ko 95% bo iyo batihangiye umurimo cyangwa ngo babone akazi mu bikorera,bose basigara ari abashomeri.
Kuba Minisiteri y’urubyiruko ikoranabuhanga n’isakazabumenyi MYICT ari nayo ireberera urubyiruko,igaragaza iyi mibare ndetse ikemeza ko ikigega cya BDF cyashyizweho ngo gitange ingwate ku mishinga yo muri gahunda ya “HANGA UMURIMO”, cyane cyane iyi gahunda ireba urubyiruko rw’abashomeri,ko ubu iki kigega amafaranga yacyibanye make.
Umuntu ahita yibaza niba BDF itegerejweho amaramuko kuri “Hanga umurimo”, imwe muri Politiki za MINICOM zo kugabanya ubushomeri, niba koko hazaboneka amafaranga afasha abashomeri bose kwihangira imirimo.
Ariko nanone hakibazwa iherezo ry’agahinda k’umushomeri utarigeze ubona akazi kandi aho agiye kugasaba bamusaba uburambe mu kazi asaba. Iki kibazo cyo kizahora ari urujijo kuri benshi. Ese Minisiteri y’abakozi MIFOTRA izagera aho ifashe umushomeri kumukuriraho amabwiriza amukumira kubona akazi nta burambe? Ntawamenya!! Ariko se bwo yayakuraho byakemura burundu ikibazo cy’abashomeri?
Ese niba ari ingorabahizi kuri MINEDUC ,MYICT,MIFOTRA,MINICOM na BDF aho Urugaga rw’abikorera PSF rwo ruzabona imyanya ruha abashomeri? Biragoye gusubiza. Kuko umushomeri wihangiye imirimo nawe ahita yitwa uwo mu bikorera kuko aba adakorera Leta.
Niba 5% mu barangiza amashuri aribo Leta ishobora guha akazi.bivuze ko 95% bakagombye kubona akazi muri bikorera, bashobora kukihangira cyangwa bagakorera ibigo byigenga. Ariko se ,icyiza ni ukureka uru rubyiruko bamwe bakamara imyaka irenga 2,basaba akaba akazi batakabona? Cyangwa se ni ukububakira ubushobozi bakihangira imirimo?
Biragoye ariko birashoboka. Ishami ry’umuryango w’abibumbye rishinzwe iterambere rigaragaza ko ikibazo cy’ubushomeri gihangayikishije isi muri rusange. Muri raporo ryakoze muri 2013 yerekana ko ingaruka z’ubushomeri cyane cyane mu bihugu byo munsi y’ubutayu bwa Sahara zituma urubyiruko rwishora mu byaha bitandukanye: mu mitwe irwanya ubutegetsi, mu busambanyi, mu bwicanyi, mu biyobyabwenge ndetse no mu mvururu ziba mu bihugu bitandukanye.
Mu Rwanda kimwe n’ibindi bihugu umubare w’abashomeri ugenda wiyongera ariko hari icyizere ko bamwe muri bo bazajya bihangira imirimo. Ariko na none nihanozwe gahunda yo kubafasha biciye muri Hanga Umurimo kandi inguzanyo basaba boroherezwe kuzibona.
Kwita ku mushomeri ni ukumuha ubushobozi nyabwo bwo gushyira mu bikorwa ibyo yize. Kumufasha kurenga intera yo gutegereza akazi ka leta ni ukumwubakira icyizere ko nawe ubwe ntawundi ategereje hari aho yakwigeza heza. Kunena umushomeri ni ukumufungurira umuryango wo kwishora mu bikorwa bibi.Kwegera abashomeri ni ukureba kure kandi kubaha amahirwe yo kubuvamo ni ukubaka igihugu. Nta gihugu cyagira umutekano uhamye abashomeri biyongera uko bwije ni uko bukeye mu gihe nta ngamba zo kugabanya ubushomeri.
Src: Izuba Rirashe kuwa 2 Gicurasi 2014


c: text/html

text:
Ingorane z’abagore baterwa inda n’abanyamahanga baza mu Rwanda bagahita bigendera
Umubare w’abana bavuka ku banyamahanga, cyane cyane abazungu baza mu Rwanda batahatinda, ntabwo uzwi neza ariko ugenda wiyongera, basiga abo bana bavuka mu bibazo bikomeye.
Association des Métis du Rwanda ifasha abagore nk’abo batereranywe abana na ba se b’abazungu, ivuga ko hari abakobwa benshi batewe inda muri ubwo buryo kandi abana bavutse ba se, bamwe muri bo, ntibabemere kandi ntibabiteho.
Jeannine Ankera w’imyaka 26 avuga ko yabyaranye n’umugabo wo muri Turukiya (Turkey) wari mu Rwanda ku mpamvu z’akazi, umwana babyaranye ubu afite imyaka itatu.
Se w’uyu mwana ngo bajya bavugana, akamwemerera kumufasha ariko ntabikore.
Ati: “Turashonje, twabuze amafaranga yo kwishyura inzu…ndamuhamagara nkabimubwira akambwira ngo azaza mu Rwanda akoreshe ADN ngo ntiyamenya ko umwana ari uwe, ngategereza ko agira icyo amfasha ngaheba.”
Abavutse muri ubu buryo mu myaka yo hambere mu gihe cy’ubukoloni cyangwa nyuma yabwo nubwo aribo bavuzwe cyane, ariko abavuka muri ibi bihe bishya ibibazo bahura nabyo ntibivugwa kenshi.
Alain Numa w’imyaka 45, yavutse ku babyeyi badahuje ibara ry’uruhu, ntiyagize amahirwe yo kumenya se ari na cyo cyatumye agerageza gukurikirana no gufasha abana bavutse nka we.
Iri shyirahamwe akuriye rigerageza gufasha no kuvuganira abagore n’abana babo basizwe na ba se kandi batagira icyo babafasha.
Numa ati: “Na mbere uba usanga ubuzima baba babayeho atari bwiza, ariko noneho hazamo umwana bigapfira rimwe, ugasanga barafatirwanwe muri ubwo buzima bubi barimo, nawe akareba ati ‘ni umuzungu’ akaba azi ko umuzungu ari umuntu wamufasha ikibazo yari afite ariko ntamenye ko ari kukimwongerera.”
Mahoro[izina rye ryahinduwe], yamaze imyaka 14 ataramenya se w’Umudage. Nyirakuru yemeye ko tuganira na Mahoro ubu ufite imyaka 16.
Nyirakuru, ari na we umurera, avuga ko kurera Mahoro* bitoroshye kubera ubukene, yifuza cyane ko yazashyikirana na se.
Mahoro* na we yagize umuhate amaze kumva ko ase ari umudage atangira gushakisha.
Ati: “Nafashe umwanzuro njya muri ambasade gushakisha, icyo gihe barambwiye bati ‘kugira ngo tugufashe ni uko agomba kuba yarasize yanditse avuga ko akwemera.
“Ku bw’Imana mu 2020 barambwira ngo papa wawe yabonetse! Turavugana arishima, turarira twese, haza kubaho ikibazo cyuko ashaka kunjyana, ariko ngomba kubanza kwiga ikidage nkakimenya neza kandi nkarangiza ‘secondaire’.
Liliane Uwimana, we uvuga ko yabyaranye n’Umwongereza, nawe baherukana amutera inda, umwana yabyaye ubu amaze kugira umwaka umwe.
Kuri uyu mwana na nyina bo bishobora no kubagora kuko Uwimana atanazi amazina y’umuzungu babyaranye.
Ati: “Yaje mu Rwanda ambwira ko yari aje gutembera. Njye nta rubanza aka kanya mucira kuko ntituragerageza kumushaka ngo tumubure nta nubwo turanamubona ngo mbimubwire abihakane.”
Alain Numa avuga ko aba bana batitaweho bashobora kuba ikibazo mu gihe kizaza ku bwo kutamenya inkomoko yabo.
Ati: “Ku ruhande rumwe kwa se ntibamwemera, ku ruhande rwo kwa nyina bamwita ikinyendaro ugasanga umwana abuze aho yegamira… Tubanze tubagarure kuko kutagira aho wegamira nabyo biba ari ikibazo.
Yongeraho ati: “Bagomba gusobanukirwa ko ari Abanyarwanda ko bafite uburenganzira busesuye ku Rwanda, n’ibindi bikurikira by’uburenganzira bw’umwana.”
Ubukene, kutemerwa n’umuryango, kudasa n’abandi ku ruhu, kubura urukundo rw’undi mubyeyi, ni bimwe mu bibazo byugariza aba bana mu mikurire yabo.
Mahoro yagize amahirwe yo kumenyana na se, nubwo batarahura. Ati: “Ndacyasenga hari igihe Imana izamfungurira nkamubona amaso ku maso.”

robotstxt: allowed

filter: keep


text:
Nyiraminani Eugenie, umubyeyi w’abana babiri ukomoka mu karere ka Kamonyi, umurenge wa Rukoma yahuye n’ubuzima bushaririye aho yabaye umupfakazi afite imyaka 23 ariko amaze kwakira Yesu nk’Umwami n’Umukiza w’ubugingo bwe, yashobojwe kwihanganira ibigeragezo byashakaga kumukura mu nzira y’agakiza arashikama arera abana be kandi Yesu amufasha muri byose ntiyiyandurisha icyaha.
Ubuzima bw’ubupfakazi buragoye cyane kuba umuntu yabubamo adakijijwe ngo abe afite Umwuka Wera nk’umujyanama mu buzima bwa buri munsi kuko niho umwanzi Satani ahera ateza umuntu agahinda gakabije, kwiganyira, kwicira inzira no gushaka ibisubizo mu buryo budahesha Imana icyubahiro. Mu magambo ye Nyiraminani Eugenie aratubwira uko yanyuze muri ubwo buzima bugoye.
"Genocide yabaye mfite imyaka hafi 20 icyo gihe twari dutuye ku Kamonyi i Remera Rukoma niho nigiye amashuri abanza ku kigo cy’abaprotestant, bakundaga kutwigisha Ijambo ry’Imana tugakunda gusenga.Ubwo nibwo buzima nabyirukiyemo. Muri genocide twagize ibibazo mu muryango tubura abantu bacu mubyukuri tugira ihungabana.
Icyo gihe byabaye ngombwa ko mpita nshaka umugabo mu 1994 genocide ikirangira kuko ninjiye muri Kigali mu kwezi kwa 10. Nkimara gushaka umugabo nari nzi ko ibibazo birangiye ubuzima bugiye kugenda neza kandi koko tukimara gushakana nta kibazo cyari gihari twabonaga ibyo dukeneye byose.
Tukimara gushakana nabyaye umwana w’umukobwa, amaze umwaka n’amezi atanu ntwita inda ya kabiri ariko igize amezi 8 ni bwo umugabo wanjye yapfuye urupfu rutunguranye maze mpita ninjira mu buzima bugoye. Mubyukuri nari mpuye n’ikibazo gikomeye mu buzima bwanjye kuko nirirwaga ndira, nkarara ndira mfite inda nkuru n’umwana muto byari ibintu bingoye cyane.
Aho hantu Imana yarahansanze nkajya ndota inzozi, nkumva ijwi ry’Imana rimpumuriza ariko kubera ibibazo nkumva nta gukomera. Naje kubyara bikomeye kuko natekerezaga ko ntazabona ibintunga, ariko Imana ikoresha abantu ndarya ndanywa mbese sinagira ikibazo ku kiriri.Ndabyibuka ko maze icyumeru 1 mbyaye nahise ntangira kwikorera agataro ncuruza inyanya n’ubwo byari bingoye umugongo utarakomera.
Icyo gihe reo ni bwo nahamagawe bikomeye ndi muri ubwo buzima bugoye ariko nkumva ijwi rimburira gusanga Yesu, nagiye mu rusengero ndakizwa nakira Yesu nk’Umwami n’Umukiza w’ubugingo bwanjye. Maze kugera mu rusengero, natangiye kugira amahoro mu mutima nkumva ibintu bitangiye kugenda neza, ariko nasubira mu rugo nkabona ibintu birakomeye kubera guhura n’inzara, kwambara ubusa n’ubukene buteye ubwoba ariko nasenga nkumva ijambo ry’Imana rirampumuriza.
Mubyukuri nibuka ko Ijambo ry’Imana ryampumurije rivuga ngo "Ntabaza ndagutabara nkwereke ibikomeye biri imbere utamenya". Icyo gihe nakundaga gusenga cyane nkajya mu masengesho y’ababyeyi, ayo kwirirwamo, ibyo byayoboye ubuzima bwanjye ngenda mbona iminsi mibi itambuka, abana barakura batangira kwiga bigoye ariko kugeza ubu bose barangije kwiga".
Eugenie arashima Imana ko yamurinze mu buzima bugoye yanyuzemo ikamwishyurira imyenda yose yabaga afite kandi ikamukomeza ntateshuke nk’uko abisobanura ati:"Napfakaye mfite imyaka 23, ubu ngize imyaka 46. Nagiye mpura n’ibigeragezo byinshi abambwira ko bankunze, abambwira ngo tuzabane ariko nasenga byose nkabona Imana ntibyemeye.
Ndashima Imana ko nabonye ukuboko kwayo. Umuryango wanjye wari uhangayitse ubona ko bitazashoboka, ariko ibidashobokera abana b’abantu ku Mana birashoboka. Abantu benshi bari biteze ko nzaba indaya nkajya gushaka abagabo nkabayara abana badafite gahunda ariko kugeza uyu munsi ndakomeye kandi nkomeje urugendo".
Asoza ubuhamya bwe, Nyiraminani Eugenie aributsa abantu bagize ikibazo cy’ubupfakazi bakaba bumva bananiwe ko Imana ari byose ku buzima bwabo nk’uko Bibiliya ibivuga"Niba uwiteka ari mu ruhande rwacu, umubisha wacu yaba nde?". Mugihe amakuba yugarije, ni byiza gutumbira Yesu kuko niwe ufite gutegeka byose bikamwumvira.
Source: bohoka tv
[email protected]


text:
Ibinini bituma umuntu ufite umubyibuho ukabije atakaza ibiro byinshi mu kwezi 1
Mu minsi ishize nibwo twabagejejeho inkuru ivuga ku cyayi cyafasha umuntu ufite umubyibuho ukabije kubasha kuwugabanya. Abakunzi bacu bakunze kudusaba ko twababariza muganga niba ntabundi buryo bakoresha butari icyayi bukabafasha guta ibiro byinshi mu gihe gito.
Mu gushaka igisubizo Rwandamagazine.com yegereye Uwizeye Dieudonne, muganga mukuru mu ivuriro rya Horaho Life ari naho hasangwa icyayi cya Proslim Tea gifasha kugabanya ibinure.
Muganga Uwizeye Dieudonne yadutangarije ko uretse icyayi cya Proslim, hari n’ibinini byitwa Slimming Capsules nabyo bikora nk’iki cyayi ariko byo bikagira umwihariko wo gutuma umuntu abasha gutakaza ibiro byinshi mu gihe gito.
Yagize ati” Ibinini bya Slimming Capsules bikoze mu bimera gakondo by’Abashinwa. Nabyo ni umuti ukorwa na kompanyi y’Abanyamerika ya Green World Intenational. Umuntu abifata mu gihe cy’ukwezi ,anywa 2 ku munsi. Itandukaniro rya byombi ni uko utunini two dushobora gutuma umuntu ufite umubyibuho ukabije ata ibiro byinshi mu gihe gito, niko ubushakashatsi bwabigaragaje .” Uwizeye Dieudonne yemeza ko ibinini bya Slimming capsules bishobora gutuma umuntu atakaza byibura ibiro 8 mu gihe cy’ukwezi abinywa.
Yongeyeho ati “ Icyayi cyo kigabanya ibiro biringaniye, munsi y’ibiro nibura 5 kandi mu gihe kirambye. Kigabanya nk’ibiro 10 mu gihe cy’amezi nibura 6 . Gikoreshwa ahanini n’abantu badabashaka gutakaza ibiro byinshi mu gihe gito.”
Uwizeye Dieudonne yakomeje adutangariza icyo bakurikiza ngo bamenye niba umuntu bamwandikira icyayi cyangwa ko afata ibinini bya Slimming Capsules. Ati “Kugira ngo uhitemo icyo umuha biterwa n’ibintu byinshi: umubare w’ibiro, izindi ndwara asanzwe arwara, uburyo asanzwe akoresha bwo kumugabanyiriza ibiro, uburyo ashaka gukoresha,…ariko byose bigaterwa n’uburyo muganga yamusuzumye kuko hari nigihe byombi abimwandikira cyangwa kimwe muribyo.”
Uwizeye Dieudonne kandi yadutangarije ko yaba icyayi cya Proslim Tea cyangwa ibinini bya Slimming capsules nta ngaruka mbi bigira ku buzima bw’uwabikoresheje kuko bikozwe mu bimera 100%.
Niba ufite umubyibuho ukabije cyangwa uzi ufite iki kibazo ukeneye gutakaza ibiro, wagana ivuriro Horaho Life aho rikorera mu nyubako yo kwa Rubangura mu Mujyi wa Kigali. Horaho Life ikorera mu nyubako ya 3(etage), imiryango ya 301 na 302.
Ukeneye ibindi bisobanuro kuri iyi miti wabahamagara kuri numero ya telefoni ngendanwa:0788698813 .
Niba ufite indwara cyangwa ikibazo ushaka ko twazakubariza muganga, watwandikira kuri info@rwandamagazine.com


text:
Minisiteri y’ubuhinzi n’ubworozi yashyizeho ikirango gishyashya kiranga icyayi cy’u Rwanda bikazafasha kugitandukanya n’ubundi bwoko bw’icyayi bugemurwa mu mahanga.
Ubusanzwe icyayi cy’u Rwanda kigemurwa mu mahanga ariko cyabaga cyanditseho izina gusa ry’uruganda cyaturutsemo ariko hatariho ikirango rusange kigaragaza ko ari icyayi giturutse mu Rwanda.
Ibyo ngo byatumaga hari abakitiranya n’icyo mu bindi bihugu bigatuma ubwiza n’umwimerere wacyo bitamenyekana cyane uko bikwiye nk’icyayi cyamamaye kikanahabwa ibihembo byinshi mu buryohe.
Umuyobozi w’ikigo NAEB Embassador George William Kayonga avuga ko icyo ikirango gishyashya kizatuma icyayi cy’u Rwanda kirushaho kumenyekana mu ruhando rw’amahanga.
Yagize ati”iki ikirango gishyashya duhaye icyayi kizatuma icyayi cy’u Rwanda kirushaho kumenyekana mu ruhando rw’amahanga kuko twohereza icyayi cyinshi hanze kandi hari n’ibindi bihugu bicyohereza”
Akomeza avuga ko kuba buri ruganda rw’icyayi rwagiraga izina ryarwo ryihariye,ariko rudafite ikirango rusange byari imbogamizi.
Inganda z’icyayi zikazagumana amazina y’icyayi rukora ariko hakazaba handitseho izina ry’ikirango rusange gishyashya cyatanzwe na Minisiteri y’ubuhinzi n’ubworozi.
Nsabimana Pascal uhagarariye Koperative Kobatamu ihinga ikanatunganya icyayi cya Kitabi igizwe n’abanyamuryango ibihumbi 4700 avuga ko bishimira kuba igiciro cy’icyayi kizamuka kikabateza imbere.
Yagize ati “icyayi cyahaye akazi abaturage benshi bibarinda ubushomeri,batunze ingo zabo,bishyuirira abana amashuri na za kaminuza,mituweri n’ibindi”
Avuga ko bishimira ko icyayi cyagiye kizamuka mu biciro kikava ku mafaranga yari munsi y’ijana mu myaka ishize.
Mu mwaka wa 2016 ikiro cy’ibibabi cyaguraga amafaranga 193 frw,ubu kikaba kigura amafaranga 292frw.
Icyayi cy’u Rwanda gihinze ku buso bungana na hegitari ibihumbi 26.897 cyatangiye guhingwa muri 1961 kikaba gihingwa n’abahinzi ibihumbi 42.840.


text:
Muhanga: Abagore babangamiwe na bagenzi babo
Umutoni Jeannette umugore kimwe na bagenzi be, bavuga ko babangamiwe no kuba aho batuye hakigaragara bamwe mu bagore bumvishe nabi ihame ry’uburinganire n’ubwuzuzanye hagati y’umugore n’umugabo, bigatuma bakubitwa bitewe nuko baba basize ingo zabo n’abagabo babo, bakajya mu tubari.
aba babyeyo bo mu kagari ka Rukaragata umurenge wa Mushishiro mu karere ka muhanga, bavuga ko uko guta ingo, bibajyana mu buhehesi n’abandi bagabo, bituma abagabo babo basuzugurwa mu bandi.
Umutoni agira ati’’ujya kubona ukabona umugore agiye ku isanteri, akajya kwinywera n’abandi bagabo umugabo we akarinda ataha ataragera mu rugo ,ugasanga bibaviriyemo kurwana umugore agakubitwa ariko ari we wabigizemo uruhare’’.
Akomeza agira ati’’ abo bagore tubagira inama ariko ugasanga batumva ngo bahinduke, ingo zabo usanga zihoramo induru, amakimbirane kubera ko abo bagore bahora basinze ndetse ugasanga batita no ku ngo zabo’’.
Iki ni ikibazo kitagaragazwa n’abagore gusa kuko hari na bamwe mu bagabo bemeza ko kibangamye ndetse ko usanga hari imiryango gitezamo amakimbirane ahoraho, ubukene no gutandukana kwa hato na hato bikagira ingaruka ku bana babo.
Munyakayanza Balthazar nawe utuye muri aka gace avuga ko kwigisha ihame ry’uburinganire bikwiye guhoraho aba bagore bagahinduka. Agira ati’’ijambo uburinganire hari abaryitwaza bagasuzugura abagabo babo,ubwo rero tubona hari abantu bakwiye kujya babigisha bakabyumva neza’’.
Rudasingwa Jean Bosco umuyobozi w’umushinga uteza imbere uburinganire n’ubwuzuzanye no kubaka ubushobozi bw’umugore mu muryango Rwamrec avuga ko koko hari aho usanga abagore bahohotera abagabo, bitwaje ko babonye uburenganzira bwabo, ariko ngo si ukumva nabi ihame ry’uburinganire kuko ubwabyo ngo rirasobanutse
Agira ati’’Ni ukumva uburenganzira nabi hari abagore bumvise ko itegeko ribarengera kurusha abagabo, bakumva basubijwe uburenganzira bari barambuwe,ikindi nuko hari n’abagabo babonye ko abagore baje kubigaranzura ariko ubwabyo birasobanutse’’.
Akomeza agira ati’’ mu ihame ry’uburinganire ntaho uzasanga bavuga ngo umugabo niba ajya mu kabari n’umugore najyemo,niba umugabo asinda nawe asinde cyangwa niba umugabo akubita umugore umugore nawe amukubite, ahubwo icyo rivuga nuko niba umugabo ashobora kubaka umugore nawe abikore,niba atwara imodoka umugore nawe nayitware, ahubwo njye navuga ko bigendana n’imyitwarire isanzwe ntibakaribeshyere.’’
Umuyobozi w’ungirije w’Akarere ka Muhanga ushinzwe imibereho myiza y’abaturage, Mukagatana Fortunẻe, nawe yemera ko hari abagore bitwara nabi kubera kumva nabi ihame ry’uburinganire n’ubwuzuzanye.
Mukagatana agira ati’’imyumvire y’abantu burya ntabwo iba ingana,hari abumva vuba bakumva neza,hari abumva batinze ariko bakumva neza,ariko hari n’abandi ushobora kubwira ikintu bakacyumva uko kitari abo bake turabafite ariko n’ubwo tubafite ,ntabwo ari abo kureka, kandi ntabwo ducika intege zo gukomeza kubaganiriza.’’
Akomeza agira ati’’ ndetse uyu munsi tunabona n’ubuhamya bw’abantu bari bameze batyo ariko kubera ibyo biganiro tubaha bagahinduka bakaba bari mu nzira nziza, ndetse banagaruka bakaba beza kurusha abari basanzwe bari muri iyo nzira,icy’ingenzi rero ni ukubaganiriza.’’
Mu karere ka Muhanga uhabarurwa ingo 433 zibanye mu makimbirane mu harimo n’izo muri aka kagari ka Rukaragata.
UWAMBAYINEMA Marie Jeanne


text:
Ngoma: Ubuyobozi bwishimiye uburyo ibikorerwa muri Ngoma birushaho kwiyongera
Yanditswe na MANISHIMWE NOEL
Umuyobozi w’Akarere Ngoma Nambaje Aphrodise, avuga ko akarere kishimira uburyo abantu batandukanye biganjemo urubyiruko barimo guhanga udushya, no gushyira imbaraga mu gukora ibikorwa by’umwimerere bikorerwa mu karere ka Ngoma, kandi bigamije kuzamura iterambere ryabo.
Nambaje agaragaza ko bitanga ikizere ko ejo hazaza h’abaturage b’Akarere ka Ngoma, n’Abanyarwanda muri rusange, hazarushaho kuba heza.
Ni bimwe mu byo yatangaje mu kiganiro yagiranye n’Imvaho Nshya, ku wa 22 Werurwe 2018, ubwo yari amaze gusoza ku mugaragaro imurikabikorwa ryamaze iminsi 3, ribera mu mujyi wa Kibungo, ryitabiriwe n’abamurika bagera kuri 46 biganjemo imiryango ya Leta n’itari iya Leta ikorera mu karere ka Ngoma, abakora ubukorikori n’imyuga, n’abamurika ibikorwa bishingiye ku buhinzi n’ubworozi.
Nambaje Aphrodise uyobora Akarere ka Ngoma, yavuze ko bishimiye uburyo urubyiruko rurushaho kwihangira imirimo, no guhanga udushya, hakanabaho kunoza ibikorerwa muri aka karere.
Yagize ati: “Nagira ngo nshimire urubyiruko rwa Ngoma, amakoperative atandukanye aho ubona ko abantu bashishikajwe no guhanga udushya; urubyiruko rwacu rurakora ibisuguti mu mateke, rurakora inigi, hari abakora inkweto nziza.
Nk’ubuyobozi bw’Akarere rero turababwira ngo bakomereze aho, kandi twatangiye no gutekereza kubafasha tugendeye ku bushobozi buba bwatanzwe na Leta yacu.”
Yakomeje agira ati: “Abarangije kaminuza bakareka kwicara gusa, abarangije imyuga, turashaka kubafasha, tukabashyigikira mu mishinga binyuze muri BDF; kugira ngo barusheho gutera imbere.”
Nambaje akomeza avuga ko ashima uburyo ihuriro ry’abafatanyabikorwa mu iterambere (JADF) bakorera muri aka karere, bateguye iri ryasojwe, ryari ribaye ku nshuro ya 5, akagaragaza ko uko imyaka iza, ariko habaho kunoza imitegurire yaryo, kandi n’ibimurikwa bikarushaho kujyana n’ikerekezo k’iterambere u Rwanda rurimo.
Ati: “Muri iri murikabikorwa hagaragajwe ibikorwa byinshi byose biganisha ku guha agaciro ibikorerwa iwacu, dufite abanyabukorikori, abanyamyuga, abahinzi beza, aborozi beza, kandi twishimira ko ibyakozwe ari ibikorerwa mu Karere ka Ngoma ‘Made in Ngoma’, bikorerwa mu Rwanda; kandi iyo ni intumbero y’Umukuru w’Igihugu cyacu, yo guharanira kwigira.”
Bamwe mu rubyiruko rwitabiriye iri murikabikorwa bari bafite ibyo bamurika, babwiye Imvaho Nshya ko bashimishijwe nuko wabaye umwanya mwiza wo kugaragaza ibyo bakora, kunguka inama, no kugurisha bimwe mu byo bamuritse.
Mukanizeyimana Agatha, umwe mu bagize itsinda Tuzamurane Murama ryamuritse ibikorwa byaryo muri iri murikabikorwa, yashimye uburyo ibyo bamuritse abantu babikunze, agahamya ko nyuma yaryo bazabona isoko ryagutse kurushaho.
Yagize ati: “Hano twazanyemo ibyo dukora birimo inkweto zikoze mu ruhu, imikandara, imipira yo gukina, ibikapu. Ni bwo bwa mbere twitabiriye imurikabikorwa, ariko byaradufashije cyane, hari byinshi twize, hari n’ibyo batunenze.
Ubu tugiye kunoza, twagure n’ibikorwa, kandi baratuguriye cyane, nk’ubu nari nazanye imikandara 100, ariko muri iyi minsi 3 nsigaranye nka 20.”
Kuva ku munsi wa mbere w’iri murikabikorwa, aho ryaberaga mu mujyi wa Kibungo, imiryango yabaga ifunguye kuva saa moya za mu gitondo, kugeza saa moya za nimugoroba, kandi kuryinjiramo, no gusura ibikorwa bimurikwa no gusobanurirwa byari ubuntu kuri buri wese.
Hakizamungu Anastase wo mu Murenge wa Gashanda, umwe mu basuye iri murikabikorwa, yabwiye Imvaho Nshya ko yabonyemo byinshi atari azi, kandi ryamufunguye amaso abona ko n’umuturage wo muri Ngoma afite ubushobozi bwo gukora ibintu byinshi.
Yagize ati: “Nabonyemo ikoranabuhanga rigezweho mu kwanika umusaruro, nk’aho naboye shitingi, umuntu yanikaho nk’ibigori imvura yagwa, ntiyirirwe arushywa no kwanura, ahubwo umuntu agahita atwikira, aho byari byanitse n’ubundi kandi bikuma vuba.
Banyigishije uko nakwikorera ikawa yo kunywa, nabonye byinshi; ahubwo iyaba igikorwa nk’iki cyajyaga kibaho kenshi, umuntu yajya ahungukira byinshi.”
Gashumba Emile, Umuyobozi wungirije w’Ihuriro ry’abafatanyabikorwa mu iterambere ry’Akarere ka Ngoma ryateguye iki gikorwa, avuga ko iri murikabikorwa ryabaye umwanya mwiza wo kugaragariza abatuye Akarere ka Ngoma ko hari ibikorwa byinshi bikorwa n’abatuye aka karere byiza, bikwiye kwigirwaho.
Avuga kandi ko ari umwanya wo kugaragariza abatuye Akarere ka Ngoma ko hari abafatanyabikorwa biteguye kubafasha mu gukemura ibibazo bitandukanye bibangamira iterambere ry’abaturage, haba mu mirire, ubuhinzi, ubuzima, imyigire, n’iterambere muri rusange.


text:
Nuko Elisa arasenga ati “Uwiteka ndakwinginze, muhumure amaso arebe.” Nuko Uwiteka ahumura amaso y’uwo musore arareba, abona umusozi wuzuye amafarashi n’amagare by’umuriro bigose Elisa (2Abami 6:17).
Muri iyi nkuru yihariye, hari ibihamya byose, ibibaho bibiri byo kureba. Hari ikigaragara, ingabo za Siriya n’amafarashi yabo, amagare y’intambara, ingabo zigose umurwa. Ariko hari n’ikibaho kitagaragarira amaso asanzwe kandi gishobora kubonwa mu buryo budasanzwe, ingabo zitagaragara z’abamarayika barinze umuhanuzi Elisa.
Buri gihe duhorana amahirwe yo kureba haba ku bintu bigaragara cyangwa se bitgaragara. Intumwa Pawulo yahisemo kudahanga amaso ku bigaragara ahubwo yibanda ku bitagaragara. «Natwe ntitureba ku biboneka, ahubwo tureba ku bitaboneka kuko ibiboneka ari iby’igihe gito, naho ibitaboneka bikaba iby’iteka» (2abakorinto 4 :18).
Pawulo ntiyibanze ku mubiri we, ibibazo byo kureba kwe, ahubwo yabonye uburemere bw’iteka bw’icyubahiro cyari kimuteganirijwe.
Twese duhura n’ibintu biteye ubwoba bitugaragarira neza: indwara, gutsindwa, gutandukana, kubura abacu, ubumuga n’ibindi. Ibi bintu biri imbere y’amaso yacu kandi bidutera kwibaza ikibazo kimwe n’icyabajijwe n’umugaragu wa Elisa: "Tubigenze dute? " cyangwa "Dukore iki?".
Mukiza, fungura amaso yanjye kugira ngo mbone ibirenze ibigaragara:
Isengesho Elisa yasenze ryari ryoroshye cyane, ariko rifite akamaro: "Muhumure amaso arebe ". Hari ibihe dukeneye gukora iri sengesho :"Uwiteka ndakwinginze, muhumure amaso arebe ".
Kugira ngo tube mu bitaboneka, biradukwiye kuba mu gitangaza nk’uko Pawulo yabyifurije abakristo bo muri Efeso « Ngo amaso y’imitima yanyu abone uko ahweza mumenye ibyo mwiringizwa » (Abefeso 1:18). Umutima aufite amaso yo kureba ibitaboneka iyo umurikiwe n’ihishurirwa ry’Imana, ushobora kureba ibihishwe.
Utizera utamurikiwe n’umucyo w’Ubutumwa bwiza, kandi wabuze umwana biturutse ku burwayi cyangwa impanuka, abona gusa icyuho cyasizwe n’uwo mwana wabuze. Umwizera wakiriye urumuri rw’Imana, abona mu bitagaragara ko uyu mwana ari kumwe n’Imana. Ashobora kubona ihumure rizanwa n’iyerekwa. Umwizera cyangwa utizera anyura mu makuba amwe, ariko ubasha kureba mu bitagaragara amenya amahoro adasanzwe. Elisa yari afite amahoro kuko yareberaga Imana mu bitagaragara.
Isengesho ry’uyu munsi
Mwami, mfite indwara yo kutabona ibihishwe, ndabona akavuyo kangiza umubiri wanjye, ariko Ndakwinginze humura amaso y’umutima wanjye kugira ngo mbone icyubahiro cy’iteka wanteguriye.Amen!
Source : www.topchretien.com
[email protected]


text:
Umuntu umwe muri batatu mu bihugu byateye imbere agira ikibazo cya constipation, mu Kinyarwanda bizwi nk’uburwayi bw’impatwe. Ubu burwayi butera ikibazo cyo kwiteka kw’imyanda myinshi mu mara no mu mubiri(intestinal autointointoxication), bigatera ingaruka nyinshi zishingira kuri iki kibazo, bibangamira imikorere myiza y’urwungano ngogozi(digestion), n’imikorere myiza y’umubiri muri rusange.
Igitera uburwayi bw’impatwe (constipation) :
Uburwayi bw’impatwe buterwa n’impamvu nyinshi hari mo n’izo mu ruhererekane rw’umuryango(Genetic), n’izindi mpamvu zitandukanye, aha twavuga :
1. Amafunguro ataboneye : kurya kenshi ibyakorewe mu nganda ; kubura imboga n’imbuto ku mafunguro ya buri munsi, no kutanywa amazi meza ahagije.
2. Imikorere mibi y’urura runini ; mu kazi k’amara manini harimo kugabanya ingano y’amazi ari mu bisigazwa by’igogorwa ry’ibiryo bigomba gusohoka hanze y’umubiri(umusarane). Iyo urura runini rukora nabi runyunyuza amazi yose, imyanda igasigara yumagaye, bityo umusarane ugasohoka bigoranye mu mara(impatwe).
3. Kwangirika kw’agace k’amara manini(damage) : kwangirika ku igice cy’umwoyo(anus) ; gusaduka, kurwara udusebe no kwangirika kw’imitsi igarura amaraso (veins), bitera uburwayi( bwa hemorrhoids) bigatera kubabara mu gihe cyo kujya ku musarane ;
4. Ibibyimba byo mu mara manini, uburwayi bw’agasabo k’indurwe(gallbladder), impindura, impyiko, imirerantaga, n’ibibazo by’umugongo (spine).
5. Ikoreshwa ry’imiti nka Morphine, papaverine,adrenaline, atropine,…
6. Palarisi(intestinal paralysis) ; ni uburwayi buterwa no kwangirika kw’myakura y’umugongo(spine)
7. Imikorere mibi y’urura runini mu gutanga amakuru y’igihe cyo kujya ku musarani(alteredevacuation reflex) ;
8. Gutinda kujya ku musarane
9. Guhindura ikirere bitungurane cyangwa imirire urugero nko gukora urugendo rw’igihe kirekire mu ndege, kumara igihe kinini udakora sport wari warayimenyereye.
10. Amafunguro akennye ku bikomoka ku bimera, imbuto n’imboga.
Ibyago biterwa no kurwara constipation
Uburwayi bwa constipation nkuko twabuvuze hejuru butera kwiyongeranya kw’imyanda y’uburozi myinshi mu mara,
Constipation itera uburwayi bw’imitsi ; amaraso ntabashe kugaruka neza mu itembera, (varcose veins), itera kandi gutsikamirwa kw’imigarura y’amaraso, bigatera uburwayi bwo kumurika(hemorrhoids). Ubushakashatsi kandi bwagaragaje ko Constipation ifitanye isano n’indwara z’ibibyimba byo mu mara bishobora kuvamo cancer.
Inama ku byo warya ukarwanya Constipation
. Amafunguro y’imboga n’imbuto ni ingenzi mu kurinda constipation kuko yifite mo ibyitwa fibers(soma fayiba) bituma amara adatindana ibyo umuntu yariye aha twavugamo imbuto n’imboga by’amoko atandukanye, dore ko biba bikize ku ntungamubiri za vitamins n’imyunyungugu(minerals).
. Ibinyampeke kimwe n’ibinyamisogwe nk’ibitonore, amashaza y’urunyogwe na soya nabyo ni byiza mu kubonera umubiri ibyubaka umubiri (proteins).
. Ibinyobwa nk’ibyayi bikomoka ku bimera aha twavugamo nka INCLEANSING TEA, umutobe wa radis,cerely n’igitunguru ni byiza mu gufasha amara gukora neza.
Tubibutse ko kunwa amazi meza no gukora imyitozo ngororamubiri(exercises) buri gihe nibura inshuro 4 mu cyumweru, aribyiza mu kurwanya uburwayi bw’impatwe(constipation) aha twavugamo nko kwirika ku maguru, kogwa, imyitozo ikoresha inyama y’inda(abdominals), kugenda ku maguru urangije kurya.
* Irinde kwicara cyangwa guhagarara hamwe umwanya munini : bica intege gutembera neza kw’amaraso atembera ku gice cy’inda.
* Kora ibishoboka byose wubahirize igihe cyo gukora n’igihe cyo kuruhuka
umuti udasanzwe mu gufasha abafite ibibazo bya constipation n’uburwayi bw’amara na Hemoroyide.
Imiti ikaba n’inyunganiramirire, ikorwa n’uruganda rwa Green World International yabazaniye imiti myimerere mu kuvura no kurinda abafite ibibazo twavuze haruguru, aha twavuga mo : mealcellulose tablet, Incleansing tea, Spirulina plus capsules, ni ingenzi cyane mu gukuraho ibibazo bya constipation ; umuntu akongerakumeraa neza no gusubira ku musarane neza nta bubabare.
Zirinda kandi indwa z’amara, ibibyimba na Kanseri. ni inyunganiramire zemewe ku ruhando mpuzamahanga, kandi zujuje ubuziranenge bw’ibiribwa n’imiti dore ko zifite ubuziranenge bw’ikigo cy’abanyamerika kigenga ubuziranenge bw’ibiribwa n’imiti (FDA : Food and Drug Admnistration). Mwadusanga mu mugi wa Kigali kwa Rubangura, etage, 3 umuryango 302 cyangwa mukaduhamagara kuri 0788698813 / 0785031649
PT, MPH, UWIZEYE DIEUDONNE
REBA VIDEO


text:
Abanyarwanda bakiriye neza gahunda yo kugabanya ikoreshwa rya Pulasitiki
Yanditswe na MUKAGAHIZI ROSE
Minisiteri y’Ibidukikije ikomeje ubukangurambaga bugamije kugabanya ibikoresho bya pulasitiki cyane cyane ibikoreshwa inshuro imwe bigahita bijugunywa nk’imiheha, amasahani, amacupa y’amazi, amacupa y’imitobe, udukombe, amakanya ndetse n’ibindi kuko bigira ingaruka zirimo kwangiza ibidukikije n’ibinyabuzima muri rusange cyane cyane ibiba mu mazi.
Ni igikorwa cyakiriwe neza n’Abanyarwanda aho bavuga ko bamaze kumenya neza ububi bwa pulasitiki kandi bafite ubushake bwo kubahiriza ibyerekeye ibuzwa ryayo ku buryo bazagira uruhare rwo gutuma ikoreshwa ryayo riburizwamo mu mibereho yabo. Bishimiye kandi batewe ishema n’umusaruro ibuzwa ry’amasashi ryagize ku bidukikije, isukura ndetse n’isura y’igihugu.
Minisitiri w’Ibidukikije, Dr. Vincent Biruta asobanura ko uyu munsi harimo hakorwa ubukangurambaga ariko ko nyuma y’ubu bukangurambaga hari n’itegeko ririmo ritegurwa rijyane no kugabanya ikoreshwa ry’ibikoresho nk’ibyo. Avuga ko iri tegeko rizibanda ku bikoresho bikoreshwa inshuro imwe birimo n’ibipfunyikwamo ibicuruzwa nk’ibiribwa n’ibinyobwa.
Avuga ko nyuma y’imyaka icumi itegeko ribuza ikorwa, itumizwa, icuruzwa n’ikoreshwa ry’amasashi ya pulasitiki mu Rwanda, igihe kigeze ngo abantu batere indi ntambwe bareka kwifashisha n’ibindi bikoresho bya Pulasitiki bahereye ku bikoreshwa rimwe gusa bikajugunywa.
Nk’uko abishimangira, ubushakashatsi bwagaragaje ko izi Pulasitiki zikoreshwa inshuro imwe zabaye ikibazo gikomeye aho umwanda wazo wirunze mu nyanja, uyu munsi hakaba hagaragara imfu nyinshi z’inyamamaswa zo mu mazi n’inyoni ziterwa no kurya uduce twa pulasitiki zitashangutse.
Minisitiri Biruta avuga kandi ko umushinga w’itegeko wamaze kuganirwaho ku nzego zitandukanye, igisigaye kikaba ari uko umushinga ushyikirizwa Guverinoma.
Minisiteri y’Ibidukikije ivuga ko n’ubwo ibi bikoresho bidaciwe burundu, yifuza ko binyuze mu bukangurambaga abantu batangira gutekereza ku ngamba zo kugabanya ku buryo bushoboka umubare w’ibikoresho bya pulasitiki bikoreshwa rimwe gusa bigahita bijugunywa bizwi nka “usage unique.”
Ku ikubitiro, Minisiteri y’Ibidukikije n’ibigo biyishamikiyeho byahagaritse gukoresha uducupa tw’amazi mu nama zabo no mu biro, hagakoreshwa amacupa manini n’ibirahuri. Abandi bakiriye ubu bukangurambaga vuba cyane ni Minisiteri y’Ubutabera ndetse na One UN.
Umuhuzabikorwa w’amashami ya Loni akorera mu Rwanda (One UN) Fode Diaye asobanura ko Isi yihaye intego kuva mu mwaka wa 2017 kubera ingaruka mbi z’ibinyabutabire bikoze Pulasitiki ku buzima bwa muntu.
Yagize ati: “Pulasitiki zituma habaho kuziba kw’imiyoboro itwara amazi mu gihe k’imvura haramuka haguye imvura nyinshi rero bikaba bishobora gutuma habaho imyuzure bikagira ingaruka zikomeye ku baturage, ku nyubako, ku nganda n’ahandi. Ingaruka za Pulasitiki ku butaka na zo zishobora gutuma habaho kugabanuka ku musaruro w’ubuhinzi, ibyo na byo bigatuma habaho gutumbagira kw’ibiciro by’ibiribwa bigatera ikibazo k’imirire mibi.”
Abaturage bamaze kumenya neza ububi bwa pulasitiki
Bamwe mu bikorera ntibahwemye kugaragaza ikibazo k’ibikoresho byo gupfunyikamo ibicuruzwa bidakoze muri pulasitiki cyangwa mu masashi bibahenda bigatuma ibicuruzwa byabo na byo bihenda ugereranyije n’ibiva hanze y’u Rwanda cyane cyane mu karere.
Umuhire Saidath, umucuruzi muri imwe muri ‘alimentation’mu Mujyi wa Kigali yagize ati, “Nk’imitobe ipfunyitse muri Pulasitiki uba usanga ihendutse ugereranyije n’indi bagerageza gushyira mu bikarito, ugasanga ikintu gipfunyitse kirahenze kandi bitagombye, ugasanga umuntu aguze ‘emballage’ kandi mu by’ukuri si yo umuntu aba akeneye; habonetse ubundi buryo bwo gupfunyikamo butari pulasitiki buhendutse ni byo byatubera byiza.”
Nubwo hari ababona ko iki kifuzo cya Leta cyo guhagarika ikoreshwa ry’izi pulasitiki zikoreshwa inshuro imwe nk’ikibazo, hari abandi babonamo amahirwe y’ishoramari no guhanga imirimo mishya, nko kubyaza umusaruro imyanda ya pulasitiki aho kugira ngo ijugunywe ige kwangiza ibinyabuzima ahubwo ikabyazwa ibindi bikoresho.
Habamungu Wensislas, Umuyobozi w’uruganda ECO Plastic rubyaza imyanda y’amashashi ibikoresho biramba rukaba na rumwe mu nganda 7 zitunganya imyanda ituruka kuri pulasitiki mu Rwanda, avuga ko ikemezo nk’iki ari amahirwe ku bikorera.
Yagize ati: “Niba Leta igaragaje ikibazo cyangwa inzego zibishinzwe zigaragaje ikibazo twebwe tugaragaze igisubizo, urugero nk’amacupa ya Pulasitiki mu Bushinwa bayavanamo ibindi bikoresho bikomeye kandi by’agaciro nk’indodo bakoresha mu mirimo inyuranye, imyenda ikomeye bajyana muri siporo cyangwa se bakoresha mu kwitabira amarushanwa y’imodoka. Ino aha na ho abantu bashobora kubona ko bifite akamaro bakabikora.”
Umushakashatsi Karuranga Leonard avuga ko mu gihe byatekerejweho neza hakaba hariho uburyo buteguye neza bwo kurwanya Pulasitiki hagaragazwa ingaruka mbi zazo ndetse n’ibyazisimbura ku buryo ibiciro bitabangamira Abanyarwanda, yumva nta kibazo bikwiye gutera.
Imibare y’Ishami ry’Umuryango w’Abibumbye rishinzwe kurengera ibidukikije (UN Environment) rigaragaza ko 80% by’ibikoresho bya Pulasitiki bikoreshwa hirya no hino ku isi bijugunywa mu biyaga, mu migezi, inzuzi ndetse n’inyanja, bikangiza mazi ndetse n’ibinyabuzima biyabamo.
UN Environment kandi igaragaza ko 8% bya Peteroli icukurwa ku isi ikoreshwa mu gukora no gutunganya ibikoresho bya pulasitiki. Ni mu gihe kandi nibura toni 8 za Pulasitiki zitwara miliyari 8 z’amadolari y’Amerika kugira ngo zikusanywe kandi na bwo zikarangirira mu migezi, inzuzi n’inyanja.
Kurwanya ikoreshwa ry’ibikoresho bikozwe muri Pulasitiki ni yo nsanganyamatsiko yatoranyijwe na LONI mu rwego rwo kwizihiza umunsi mpuzamahanga wahariwe ibidukikije muri uyu mwaka.


text:
Ni koko Abaturage nibo bafite urufunguzo rw’impinduka mu Rwanda. Paul Kagame n’agatsiko ayoboye bameze nk’uwo munyagitugu uhagaze ku rubaho narwo ruhagaritswe na rubanda. Uko byamera kose umuturage navuga “NO” nta kizatubuza gukoresha ya mvugo y’abakuru ngo “agahuru k’imbwa karahiye”!
UMUTWE WA 9 : INKINGI 8 AGATSIKO K’INDOBANURE KUBAKIYEHO
Umwanzi w’Urwanda n’Abanyarwanda tumaze kumenya neza uwo ari we : ni Agatsiko k’Indobanure z’Abasirikare baturutse Uganda. Ntituzongera kwibeshya ngo twitiranye ibintu, ngo umwanzi tumwite Abatutsi cyangwa se Abahutu muri rusange. Agatsiko niko konyine mwanzi w’ibyiza, ni ko konyine tugomba kurwanya twivuye inyuma kugeza karekuye ubutegetsi. Ni bwo tuzabona gushyira mu bikorwa iriya myanzuro igamije kuzahura igihugu no gusubiza Abanyarwanda icyizere cyo kubana mu mahoro.
Gusa rero mbere yo gushoza urugamba rwo gukuraho Agatsiko, hari ikintu gikomeye tugomba kwitondera : tugomba kumenya INKINGI zihagaritse kariya Gatsiko ruvumwa, ahasigaye tukazagenda turandura inkingi imwe imwe duhereye kuzitworoheye.
IBANGA RYA 45 : Inkingi ya mbere ni AMAFARANGA.
Agatsiko gafite amafaranga menshi cyane. Ay’igihugu cyose kayagize ayako bwite. Aho kugirango kayakoreshe mu byubaka igihugu, Agatsiko kayakoresha mu gutanga ruswa ihabwa Abazungu b’inda nini kugirango bakavuge neza. Andi menshi akoreshwa mu buryo bwo kwaya, ngo Agatsiko kagaragare neza, mbese nk’amwe atagira umubare akoreshwa mu bya siporo ! Andi mafaranga atagira ingano akoreshwa mu byo guhiga no kwica abenegihugu batemera guhakwa n’Agatsiko. Birababaje.
Aya mafaranga y’Agatsiko nta bwoba akwiye kudutera cyane kuko na Ben ALi wa Tuniziya yari afite inzu yuzuye inoti z’amadolari, amayero, amalivre yo mu Bwongereza… Abaturage baramuhagurukanye, arayata yose akizwa n’amaguru. N’amafaranga Paul Kagame yibye igihugu, azagaruka asubire mu isanduku. Ntawe upfa abimaze !
IBANGA RYA 46 : Inkingi ya 2 ni Ingengabitekerezo yitwa ngo “Kagame yahagaritse jenoside yakorewe Abatutsi”
Ubwo Agatsiko katangiraga intambara kerekanaga ko gafite ibitekerezo bihamye, nyamara ubu byose byarayoyotse ! Aho gucyura impunzi kazikubye karijana ; ibyo kuzana demokarasi byari amareshyamugeni gusa, yayandi atamutunga ; ibyiswe VISION 2020 yari amaco y’inda agamije kurya amafaranga y’Abazungu: umuturage akagororerwa gusenyerwa akazu ke ka nyakatsi kugirango Agatsiko gakunde kereke Abazungu ko amafaranga bagahaye yakoreshejwe mu kubakira Abanyarwanda bose inzu nziza z’amabati asize irangi (ngo niyo gahunda igezweho!). N’utundi dukinamico tubi tubi tugamije kurangaza abaturage, bariho bicwa n’inzara! Mu by’ukuri, Agatsiko kubakiye ubutegetsi bwako ku gitekerezo kimwe gusa ari cyo : “Abahutu bose bakoze jenoside, batsemba Abatutsi, Kagame w’intungane aba ari we utabara Abatutsi”. Ntawabura kubabazwa n’urwo Abatutsi bapfuye cyane cyane abatari bafite aho bahuriye n’umugambi wa FPR-Inkotanyi wo gufata ubutegetsi ku ngufu imaze kwivugana Abanyarwanda batagira ingano.
Gusa rero twamaze kubona neza ko iyi ngengabitekerezo ifite inenge nyinshi, ahanini kubera ko yubakiye ku kinyoma kizwi na bose. Ubu ntawe ugishidikanya ko uwambere watekereje ko kurimbura Abatutsi bari mu gihugu byamugirira akamaro (A qui profite le crime ?) ari Paul Kagame n’Agatsiko ke, we byahaye inzira yo kwifatira ubutegetsi akabona uko yikungahaza kugeza ubwo asigaye abarirwa mu baherwe bo kuri iyi si !
Jenoside yakozwe muri 1994, ntiyamanutse mu ijuru ngo itugwe hejuru, yewe nta n’ubwo yapfupfunutse mu butaka nk’igihumyo ! Jenoside yo mu 1994, yakurikiye iraswa ry’indege ya Perezida Habyarimana, yaje ari indunduro y’intambara y’isubiranamo ry’abanyagihugu yarangiye nabi (Une simple guerre pour le pouvoir qui a mal tourné). Kagame yashatse kwifatira ubutegetsi yibwira ngo bizamworohera, intambara ayikorana ubugome burenze urugero, isaza Abenegihugu benshi biroha mu bwicanyi, bityo ihitana benshi, Abatutsi, Abahutu n’Abatwa ! Byaragaragaye ko bose bava amaraso! Intambara yatangiye mu 1990 ni “guerre civile” kuko impande zombi zitanaga abanzi zari zigizwe n’Abanyarwanda gusa. Iyo biza kwemezwa ko ari igihugu cya Uganda cyateye Urwanda tariki ya 1 Ukwakira 1990, yari kwitwa intambara gusa (guerre), yenda amateka y’igihugu cyacu aba yaranditswe ukundi ! Iyo ntambara ni yo yabaye NYIRABAYAZANA, uwayiteje azabibazwe. Hariho inzira nyinshi zo gukemura ibibazo, ariko inyota y’ubutegetsi ya Paul Kagame yo yanze gushira itagaritse ingogo.
Ubundi kandi tuzi ko muri 1994 Paul Kagame yarwanyije yivuye inyuma igitekerezo cyo kwita “jenoside” ubwicanyi bwakurikiye ihanurwa ry’indege ya Habyarimana mu ijoro ryo ku itariki ya 6 rishyira iya 7 Mata 1994. Yifuzaga ko byitwa intambara gusa kuko atashakaga ko byitwa ko yarwaniye Abatutsi bonyine. Nyamara ngo “ugukanira ni we umenya urugukwiye”. Abanyamerika bamurushije ijwi, bamubeshya ko kwemeza jenoside Abahutu aribyo bizamugumisha ku ngoma igihe kirekire. Nyamara baramubeshye, none bigiye kumukoraho !
Ariko se mu by’ukuri wasobanura ute ko ubwoko bw’Abatutsi bugizwe na 15% by’abaturarwanda, bukorerwa jenoside n’Abahutu bose babarirwa muri 85%, hanyuma muri icyo gihe Abatutsi barimo bicwa bagahindukira bagafata n’Ubutegetsi ku ngufu ? Nta handi byabaye ku isi! Ubwo se abari bafite ingufu si abashoboye gufata ubutegetsi ? Dore icyo bisobanura :
(1) Abahutu nta mugambi bigeze bafatira hamwe wo kurimbura Abatutsi, n’Urukiko mpuzamahanga rwashyiriweho Urwanda rukorera Arusha (TPIR) ntirwashoboye kwemeza ko uwo mupango waba warabayeho ku ruhande rw’Abahutu.
(2) Abahutu bose ntibishe Abatutsi kuko iyo babyiyemeza nta Mututsi wari mu Rwanda wajyaga kurokoka.
(3) Abahutu benshi cyane nabo barishwe, kandi kubica nacyo ni icyaha, kandi bishwe n’Interahamwe barongera bicwa na Paul Kagame n’Agatsiko ke.
(4) Guhera muri 1990, na Paul Kagame yishe Abatutsi batari bake, abicira ahantu hanyuranye, nk’uko yakunze kwivugira ngo « Umututsi ni uwo turi kumwe ku Mulindi…Ntawe ukora umuleti atamennye amagi… Abatutsi bari mu Rwanda ntaho batandukaniye n’Interahamwe…. Abatutsi bari mu Rwanda bagomba kuba ibitambo…Yabujije ingabo za Loni gutabara Abatutsi igihe bicwaga (1994), avuga ko we aribubyirangirize, ko ingabo z’amahanga nizibyivangamo azifata nk’abanzi akazirasaho… ». Ibyo kandi bigaragazwa n’Ubuhamya bunyuranye bw’abakoranye na we nka Riyetona Abdul Ruzibiza, Jean Marie Vianney Ndagijimana (Kagame a sacrifié les Tutsi ), n’abandi.
(5) Niba kandi abishe abantu benshi ari abajenosideri, Paul Kagame n’Agatsiko ke nibo bishe benshi kuko n’Abahutu 8000 batsinze i Kibeho ku manywa y’ihangu ari abantu atari inyamaswa ; ibihumbi amagana n’amagana batsinze muri Kongo, Loni ikaba yararangije kwemeza ko bizitwa jenoside n’Urukiko (Reba Raporo Mapping).
Muri make Paul Kagame n’Agatsiko ke ni Abajenosideri nk’Interahamwe amahanga yose yakuyeho amaboko, zikaba zikomeje gushyikirizwa inkiko. KAGAME n’Agatsiko ke nabo BAGOMBA gufatwa bagashyikirizwa ubutabera kuko ari abicanyi bazwi na bose. Abicanyi bose ni bamwe, nyina ubabyara ni umwe, umwanya wabo nturi muri Prezidansi ya Repubulika y’Urwanda, aderesi yabo iri muri Gereza yitwa 1930, NTA KUNDI BYAGENDA.
Iturufu ya Kagame wahagaritse jenoside agatabara Abatutsi, iturufu y’Abahutu bose batsembye Abatutsi …Paul Kagame nayibike, yarangije kuba IKIGARASHA GICITSE ! Muri iki gihe, umwanzi w’Urwanda n’Abanyarwanda ni Paul Kagame n’Agatsiko bonyine ! Niko bimeze.
IBANGA RYA 47 : Inkingi ya 3 : Ingabo z’Igihugu
Paul Kagame n’Agatsiko k’Indobanure z’Abasirikari baturutse Uganda bafashe ubutegetsi ku ngufu, bafashijwe n’umutwe w’ingabo zakoreraga ako Gatsiko. Nyamara nyuma yo gufata ubutegetsi muri 1994, hatangiye gahunda yo kubaka ingabo z’igihugu zidakorera Agatsiko ahubwo zishinzwe kurinda umutekano w’Abanyagihugu.
Tuzi neza ko Ingabo z’Igihugu (APR) nazo ziri ku ngoyi y’Agatsiko nk’iyo Abanyarwanda twese turiho. Ziyoborwa n’abicanyi kabuhariwe amahanga yarangije gutera imboni, akaba asaba ko bafatwa bagashyikirizwa ubutabera.
Ubu rero igihe kirageze ngo RDF ihitemo : Ngabo z’Urwanda, nimuhitemo gukomeza kwibera Ingabo z’Umunyagitugu Paul Kagame n’agaco ke karembeje Abanyarwanda, cyangwa se muhitemo kubahiriza inshingano yanyu, mube INGABO z’Igihugu koko zirengera Abaturage, zikwiye kwizerwa n’Abanyarwanda bose. Guhitamo neza ni ugufasha Abaturage kwigobotora igitugu cy’Agatsiko, abaturage bakishyiriraho Ubutegetsi bubabereye. Guhitamo nabi ni ugukomeza gutiza umurindi umwanzi w’igihugu ari we Paul Kagame n’Agatsiko. Byaba bibabaje mwibuzemo ingabo zishyira mu gaciro ngo zifashe abandi guhitamo uruhande rwiza, rwo gushyigikira rubanda rugufi.
Banyarwanda mwese mufite abana, abavandimwe n’inshuti muri RDF, nimushishikare mubagire inama bitandukanye n’umwanzi, inzira zikigendwa.
IBANGA RYA 48 : Inkingi ya 4 : Abihayimana n’abayobozi b’Amadini
Muri rusange Kiliziya gatolika n’andi madini kimwe n’imiryango y’Abihaye Imana bayoborwa n’abantu bajijutse. Benshi mu bayobozi bakuru b’amadini ni abantu baba barageze ku rwego rwa nyuma rw’icyubahiro bashobora guhabwa kuri iyi si. Birumvikana ko bamwe muri bo icyo baba bifuza ari ukurengera intebe zabo, nuko bakirinda ikintu cyose cyatuma ibintu bihinduka mu gihugu. Nyamara muri iki gihe, abo bihayimana n’abayobozi b’amadini yo mu Rwanda bazi neza akarengane abaturage bahura nako ; ntibayobewe kandi uko Agatsiko gasahura igihugu ariko bahisemo KWITURAMIRA. Kuko bibwira mu mitima yabo ko « kubabara biruta gupfa », bahisemo kwicecekera, bakabaho. Icyo birengagiza ni uko atari abaturage nk’abandi kuko bo bahamagariwe kumurikira rubanda : « niyo mpamvu ari bo bahamagarirwa guhara amagara yabo mbere y’abandi…. ». Ikindi batayobewe ni uko guceceka kwabo bibashyira mu ruhande rw’abashyigikiye amarorerwa Agatsiko gakomeje gukora : « Utaturwanya aba ari kumwe natwe ». None se ubwo kurundira hamwe n’Ikirura cyica intama, ni wo mwanya ukwiye Abashumba ?
Uko mbibona, intama zugarijwe n’Ikirura zigiye guhaguruka zisige Abashumba inyuma, niba batikubise agashyi ngo bakanguke, barekere aho kugona kandi ibintu bicika ! Ubwo se hari ukundi kunyagwa kutari uko ? Kuba umucancuro hari ikindi bivuga ?
Abapadiri, Abapasitori na ba Imamu babana n’abaturage iyo mu mashyamba, mu giturage no mu mijyi ; bazi imisaraba iremereye Agatsiko gahekesha abaturage buri saha, buri munsi, buri cyumweru, buri kwezi, buri mwaka ! Iyo bashishikariye kubaba hafi no kubahumuriza, bifasha abaturage kutaganzwa n’ukwiheba. Gusa rero abo bayobozi b’amadini nibatere indi ntambwe kugirango iyobokamana bigisha ritaba iryo gusinziriza abaturage gusa kugira ngo urupfu rubatware bahumirije : Religion opium du peuple ! Umunsi abaturage bakangutse amadini atabafashije, bazabyarana abo . Hari ahandi byabaye !
Intambwe abihayimana n’abakuru b’amadini bakwiye gutera ni iyo gutinyuka kubwira abayoboke b’Imana ko Imana ifasha uwifashije…ko nibadahagaruka ngo barwanye Agatsiko, bishyirireho ubutegetsi bubanogeye, nta kindi Imana basenga yabamarira ! Ibyo kandi ntibitandukanye n’ubutumwa bashinzwe bwo kogeza Ingoma y’Imana mu bantu. Bazabe se baribagiwe ijambo ry’Imana rigira riti , « La gloire de Dieu, c’est l’homme vivant » ? None se Bakozi b’Imana, ubu koko mwakwihandagaza mukemeza ko Abanyarwanda bariho ? Bariho batariho, ntimubiyobewe. Mu rugero byabaturukaho, nimuve hasi, mubafashe kubona ubuzima busendereye.
IBANGA RYA 49 : Inkingi ya 5 : Incabwenge zirituramiye
Icyo nkundira Paul Kagame ni uko yivugira ibintu uko bimujemo, uwabene nta handi aba aduhishe ! Iyo yiyamiriye ati « Injiji ziba mu bize » ni uko hari icyo aba yabonye ! We ubwe ntiyagize amahirwe yo kwiga cyane ngo agire za Degrees ! Habe n’imwe yifitiye. Ni nayo mpamvu yikundira gukorana n’abajenerali nka IBINGIRA, batazi aho umubare utandukanira n’inyuguti. Icyo bazi cyane ni ukurasa gusa!
Bafata ubutegetsi, ntibari bizeye ko kumenya kurasa gusa byabaha amahirwe yo kwigarurira igihugu, imyaka ikaba irenze 21 ! Batinyaga ko incabwenge zizatera hejuru zikamagana politiki ya humirizankuyobore y’Agatsiko. Siko byagenze. Impamvu ni uko Agatsiko kabanje gufata abo gashyikiriye karabasogota, abandi kababika muri Gereza. Abenshi babonye Agatsiko kaje nabi, bafata inzira baragahunga . Abize basigaye mu gihugu ntibavuga, baracecetse biteye ubwoba.
Ku rundi ruhande hari abize batari bake bahisemo gukorera Agatsiko, mbese nk’uriya Dogiteri Karangwa Kirizologi wabaye Inzobere mu kwibira Kagame amajwi. Abandi ni bariya bagize Leta n’Inteko Ishingamategeko bahisemo kwibera les« Collaborateurs » b’Agatsiko: Ibyo kuba Intumwa za rubanda babishyize ku ruhande, bakajya basinyira gusa ibyo Agatisko kifuza, bakabihemberwa umushahara utubutse. Aba bose nibo Paul Kagame yitegereza, ati ntimukankangishe ayo ma degrees yanyu ya Fake, ntacyo mumariye rubanda, muri “Injiji” gusa!
Nyamara Kagame aribeshya, uwize aba yarize. Umwihariko w’Abize ni uko bamenya gusoma ibimenyetso by’ibihe, bakamenya guteganya igihe imvura izagwira, kandi bikaba byo ! Nk’ubu barangije kubona neza ko umuyaga w’amahindura watangiye guhuhana ingufu : the wind of change is blowing ! Kagame we n’Agatsiko ntabyo bazi, ntibazi no gupima agaciro bifite. Umunsi umwe, bariya ba COLLABO bihaye akanyabugabo bakamwigarika, Kagame n’Agatsiko ke babura iyo barigitira.
Icyo abize bashyigikiye Agatsiko bakwiye kwemera ni uko igihe cyo guhitamo nyine ari ikinginki : nimuhitemo rubanda cyangwa Agatsiko kari mu marembera. Niba muhisemo Abaturage, nimubasubize ijwi Agatsiko kari karabambuye, muvuge akababaro kabo kandi mukore iyo bwabaga mubabe hafi mu nzira yo kwibohoza barimo gutangira. Rubanda ntijya iyoberwa kugororera INTWARI no guhana INGAMBANYI.
IBANGA RYA 50 :Inkingi ya 6: Itangazamakuru rikorera Agatsiko
Agatsiko kikundira ko abaturage baguma mu icuraburindi, ntibamenye amakuru y’ibyabaye mu gihugu n’ibikorwa hanze yacyo. Ibinyamakuru byo mu gihugu Agatsiko karabyigaruriye, ibindi karabifunga. Ibitangazamakuru byo mu Rwanda ntibivuga ukuri, ubutumwa bwabyo ni ukurengera inyungu z’Agatsiko gusa, no kubeshya amahanga ngo Urwanda rwabaye paradizo !
Ni ngombwa ko dukoresha uburyo bwose bushoboka ngo Abanyarwanda n’Abanyamahanga bamenyeshwe amakuru nyayo, basobanurirwe imikorere mibi n’imigambi mibisha y’Agatsiko. Nihakoreshwe Interneti, Radio na Televisiyo mpuzamahanga, Email, Facebook, Twitter, Radiyorunwa,…ariko amakuru agere ku baturage.
Munyarwanda wese ushyigikiye ko ibintu byahinduka mu Rwanda, shyiraho akawe : agakuru usomye ukumva hari icyo kakunguye, nturare utakagejeje ku bavandimwe n’incuti, nka 5 nibura.
IBANGA RYA 51 : Inkingi ya 7 : Ibihugu by’amahanga
Ntawahakana ko ibihugu by’amahanga byashyigikiye Kagame n’Agatsiko ke, bikamufasha urugamba kugera bimuteretse ku butegetsi i Kigali ! Birazwi ko ibyo bihugu ari Amerika n’Ubwongereza. Ariko burya Abazungu ntibapfa gufasha gusa, baba banacunze inyungu zabo. Abari bizeye ko Paul Kagame azarengera inyungu zabo igihe kirekire barangije kumukuraho icyizere kubera amakosa ye menshi nk’ay’ingurube. Ubu abo bamufashije barihakanira bagatsemba bavuga ko ubwicanyi yakomeje gukorera Abanyarwanda n’abaturanyi batigeze babumushyigikiramo, ko alri we wenyine ukwiye kubibazwa n’abo yahemukiye. Gufunga abanyapolitiki batavuga rumwe n’Agatsiko, kwica no kujujubya Abanyamakuru bigenga, kujya kurasira impunzi mu mahanga no kuzoherereza amarozi …. ibyo byaha byose bikomeye (crimes) byatumye Abazungu bamukuraho amaboko ku buryo asigaye yarahindutse “un allié genant ”. Mbese ntawe ugiterwa ishema no kuba yaramufashije, ndetse ahubwo hari abatakimuha n’akaboko mu gihe abandi bavugira ku mugaragaro ko batigeze bamumenya. Bishatse kuvuga ngo uwamubakiza, amaherezo bazamugororera. Kumubakiza si ukumwica, ni ukumufata agashyikirizwa ubutabera kuko ari War Criminal. Niho ageze.
Abakiririmba ngo Kagame ashyigikiwe n’amahanga, nibamenye ko baba bari mu zasabwe ! Nawe se, dore noneho ageze aho gusaba uwo yimye…ba Bafaransa atahwemye gukerensa no guciraho nibo ategerejeho amakiriro : Nyamara burya Abazungu bo bazi kwandika, ntibajya bibagirwa, utabazi abihenuraho! Ni ko Kagame yabigenje !
IBANGA RYA 52 : Inkingi ya 8: Ubwoba bw’Abaturage
Iki ni ikibazo gikomeye. Abaturage babura kugira ubwoba bate mu gihe ntawe bafite wabatabara ? “Ushoboye kubatabara ni we abaturage bumvira », iri ni ibanga rikomeye rya politiki!
Gusa rero twibaze neza : kuki Abaturarwanda muri rusange batinya Kagame n’Agatsiko ke ? Ni uko bakoresha iterabwoba bakaba badatinya kurasa Abaturage! Muri make n’ubundi, Agatsiko ntigasanzwe gatabara abaturage ahubwo karabatera. Ibyo kandi kabikoze kuva na kera, kicira abantu mu manama, kakabatsinda mu nkambi i Kibeho ; kiciye Abepiskopi i Gakurazo, karasa abaturage ba Gisenyi na Ruhengeri gakoresheje za Kajugujugu, katsinze benshi mu nkambi no mu mashyamba ya Kongo…..Muri iyi myaka kongeye kwadukana ingeso yo gutera za gerenade muri gare no mu masoko kugira ngo hapfe umubare mwinshi w’Abaturage ! Reka tubishyire mu mibare :
Abanyarwanda bicwa buri munsi + abarigiswa + abicwa n’inzara + abagwa mu buroko + abicwa n’ubukene + abicwa n’indwara badashobora kwivuza X imyaka 2 Kagame asigaje (2017) = nka miliyoni y’inzirakarengane ! Twiyemeje guhagurukana Kagame n’Agatsiko ke bakavaho uyu mwaka, yenda Kagame yahitana abantu nka 500, ariko haba harokotse miliyoni ! Kandi ikibazo kikaba kirakemutse burundu, abazabaho bakiruhutsa !
Biragaragarira buri wese ko n’ubundi nta wundi mukiro abaturage bateze ku Gatsiko ! Iyaba abaturage batakomezaga kwicwa uruhongohongo, twagira ubwoba bwo kwikorereza Agatsiko. Nyamara n’ubundi barapfa kandi baracyapfa ari benshi! None se n’ubundi ko nta gihe Agatsiko katatwishe, turacyatinya iki kindi kiruta icyo twabonye ?
Ikizwi nk’ihame ni uko abaturage ubwacu turamutse duhagurutse, tukavuga ku mugaragaro ko dusezereye Agatsiko, n’iyo kakoresha indege za BOMBARDIERS katurasa, amaherezo AMAHANGA yadutabara ! Kadafi yagerageje kurasa abaturage ba Libiya, aho ageze ni ho Kagame agana, nadasubiza ubwenge ku gihe!
Ni koko amahanga arwaye Paul Kagame n’Agatsiko ke. Erega si Abanyarwanda bonyine Agatsiko kishe ! Ibihugu by’Abazungu birakubita agatoki ku kandi bitegereje ko Abanyarwanda ubwabo bahaguruka bagafata iyambere, inkunga yo kwirukana Agatsiko ntizabura ! Ariko nanone si Abazungu bazadutangirira ikivi, iryo naryo ni ibanga rikomeye rya politiki! Ubwo se AHASIGAYE SI AHACU ?
Biracyaza…
Niba ufite icyo ushaka gusobanuza, watwandikira kuri aderesi ikurikira: ishema_party@yahoo.fr cyangwa se ugasura urubuga http://www.ishemaparty.mobi ukatwandikira ukoresheje uburyo bwateganyijwe. Ushobora no gusura imbuga zacu kuri facebook.


text:
Muri izi mpera z’icyumweru dusoje ubwo Hon Bamporiki Edouard yari yitabiriye igitaramo cyo kumurika album ya Social Mula, yatangaje ko binyuze muri Minisiteri y’Urubyiruko n’Umuco ayoboye bazajya bafasha buri muhanzi Nyarwanda uzajya ategura igitaramo.
Igitaramo cyo kumurika album yambere ya Social Mula cyabaye kuri uyu wa Gatandatu kuya 23 Ugushyingo 2019, kibera mu mahema ya Camp Kigali.
Mu mbaga yari yitabiriye iki gitaramo harimo n’abayobozi batandukanye nka Bamporiki Edouard Umunyamabanga wa Leta muri Minisiteri y’Urubyiruko n’Umuco, Visi Perezida wa Sena ushinzwe iby’amategeko no kugenzura ibikorwa bya Guverinoma, Nyirasafari Esperance n’abandi.
Ubwo igitaramo cyari kirimbanyije Bamporiki yaje guhabwa ijambo maze ashimira minisitiri wamubanjirije mu kuyobora iyi minisiteri, agabira Social Mula inka anizeza abahanzi ubufasha mu bitaramo bitandukanye bazategura.
Yagize ati “Iyo uje mu gitaramo cya mbere uba uzajya no mu gitaramo cya nyuma…reka mvuge ibyishimo ntewe no kuba mu gitaramo cy’umuhanga. Ndabanza gushimira Minisitiri twakoreye mu ngata Nyirasafari Esperance urabona ko dukoze ‘hand over’ ya gihanzi. Mwarakoze cyane kuba mugejeje abahanzi aheza akaba ari ho tugiye gukomereza”
Yakuriye ingofero Social Mula amwereka ko yanyuzwe n’imbumbe y’umuziki we amwifuriza gukomeza gutera imbere no gutunga agatunganirwa maze amuha inka.
Ati “Ndifuza kwifuriza umuvandimwe gutunga agatunganirwa kandi n’uwo nzazira mu gitaramo cya nyuma uwo muhigo nzawuhigura kuko ni iby’ingenzi…abakurambera bacu bavuze ko uwo wifuriza gutunga umugabira. Uyu munsi turi kuwa Gatandatu kuwa kabiri Social Mula najya gusura Mama we azasangayo inka nziza.”
Iki nicyo gitaramo cya mbere Bamporiki yari yitabiriye kuva yahabwa inshingano nshya muri Minisiteri y’Urubyiruko n’Umuco.
Ubu bufasha yemereye abahanzi bwakiriwe neza n’abakunzi ba muzika bari aho bose, bitanga icyizere ko ntakabuza umuziki Nyarwanda ugiye kurushaho kuzamuka no kuruhando mpuzamahanga.


text:
Ni igitabo Padiri Amerika avuga ko yanditse nyuma yo kubona ko buri munsi amadini yiyongera ariko umusaruro uyavamo ntugaragarire mu mbuto abayarimo bera.
Mu gikorwa cyo kumurika iki gitabo cyabaye kuri uyu wa Gatandatu muri muri Centre Saint Paul i Kigali, Padiri Amerika yavuze ko abigisha mu madini bakwiriye guhindura imikorere, bagaharanira kwigisha abayoboke babo ibituma berera bagenzi babo imbuto batagendeye ku myemerere, ahubwo bishingiye ku bumuntu.
Ati “Burya umuntu utemera n’iyo wamwigisha ntacyo yafata ariko nanone kuvuga ngo uremera gusa ukemera ibintu utabisobanukiwe, ni bwa bujiji.Uwigisha ijambo ry’Imana ntakwiriye kuvugira mu rwihishwa , akwiriye kuvugira ahabona kugira ngo ikidasobanutse gisobanuke.”
Yavuze ko mbere na mbere umuntu kugira ngo yemere, akwiriye kubanza kwigishwa kugira ngo amenye ishingiro ry’ukwemera kwe, bimuyobore mu kwerera abandi imbuto nziza, aho kuba imbata y’idini nk’umufana.
Ati “Turagira ngo wa muntu aho ari ajijuke hanyuma niyera imbuto azamenye n’imbuto ategereje. Ntabwo wakwera imbuto utazi aho uhagaze. Twigisha abantu kugira ngo bajijuke hanyuma bere imbuto.”
Pasiteri Ezra Mpyisi, umudivantiste w’umunsi wa karindwi akaba umwe mu bifashishijwe mu gutanga inyigisho muri iki gitabo, yavuze uburyo na we akijya mu idini, ibyo bamubwiraga byose yabimiraga bunguri, nta bushishozi ashyizemo.
Ati “Ijambo ry’Imana naryakiraga nkuko abapasiteri babimbwiraga, nkaryakira nka kasuku. Icyo bavuze nkavuga icyo, icyo bambwiye kwanga nkacyanga icyo bambwiye gukunda nkagikunda, mbifata ntyo mba umukiristo wirinda, ukomeye kugira ngo Imana izanjyane mu ijuru.”
“Nabaye mwarimu, igihe kiragera mba pasiteri , ariko pasiteri kasuku uvuga ibyo abwiwe. Mba umukiristo w’intangarugero ariko ufite ubwoba. Nakora icyaha nkajya ku mavi nkasenga ngo ngiye kubura ijuru. Barambwiye ngo gusenga no kwiyiriza nibyo bizatuma ubona ijuru. Icyacumi n’amaturo nkabyitondera. Mpindura imibereho myiza ikiguzi cyo kuzajya mu ijuru, kandi baratubwiraga bati iby’Imana ntibibazwa, ubyemera uko ubibwiwe. Nkabikora ariko sinyurwe.”
Pasiteri Mpyisi avuga ko yagiye kwiga iyobokamana mu mahanga ngo arebe ko yagira ubumenyi bwisumbuye kubwo yari azi, agaruka uko yagiye.
Ati “Njya mu mahanga niga théologie imyaka ine, mvamo ndi kasuku, nzi ko idini ry’Imana ari abadivantisiti b’umunsi wa karindwi, abandi bose ntumbwire ibyiza bakora, nti barayobye kuko niko nabwirwaga. Igihe kiragera nza gusanga Bibiliya tuyisoma bunyuguti kandi bunyuguti iricisha.”
Pasiteri Mpyisi yavuze ko abayoboke b’amadini, bakwiriye gusoma neza ibyanditswe, bagasaba guhabwa ubwenge bwo guhishurirwa no kumenya neza icyo bishatse kuvuga.
Ati “Uba ukwiriye kumenya icyanditswe kiri muri icyo cyanditswe cyo kitanditswe […] Mbere nubahaga ikimpa umugati, igihe kiragera nsanga ibyo byose ari ubusa.”
Mu gitabo ‘Muzabamenyera ku mbuto bera’, umwanditsi agaragaza uburyo abantu bafite inyota yo kumenya cyane ibyo bemera, ndetse agahera muri Kiliziya Gatolika abarizwamo ashingiye ku bibazo yabajijwe ubwo bateguraga iyogezabutumwa rivuguruye mu 2017.
Ibibazo byabajijwe muri iryo yogezabutumwa, rigaragaza ko hari abatereye icyizere amadini cyangwa se bayarimo ariko nta musaruro.
Soeur Jacqueline Mukesharugo, umwe mu batanze inyigisho ziri muri icyo gitabo, yavuze ko nubwo haba hari abatereye icyizere amadini, badakwiriye kwivumbura kuko kugira neza bifitiye inyungu ubikora n’ubikorerwa.
Ati “Ntabwo bakwiriye kwivumbura ku Mana cyangwa se aho basengera. Burya muri kamere muntu ntabwo umuntu ashobora kuva ku Mana burundu. N’iyo yava mu madini akavuga ati nta dini ngira nsengeramo ariko yabyemera atabyemera, Imana iba imurimo.
Yakomeje agira ati “N’izo mbuto batabona, byaba ari kwa kundi umukobwa aba umwe agatukisha bose, ntabwo ari uko imbuto zabuze hose, n’uko nta muryango ubura ikigoryi, uziburiye ibumoso ntiwaziburira iburyo.
Musenyeri Havugimana André yavuze ko ibikorwa byiza umuntu akora bidakwiriye gushingira ku idini cyangwa irindi vangura, ahubwo ko gukora neza bikwiriye kuba umukoro wa buri wese.
Yavuze ko uwerera abandi imbuto aho yaba aherereye hose, abera urugero rwiza abandi.
Ati “Abantu bemezwa n’ubuhamya butangwa n’abantu b’Imana iyo babereye imbuto. Aho uzamusanga hose yerera abandi imbuto nziza, bazakurizamo gusingiza Imana data.”
Padiri Amerika Victor amaze gushyira hanze ibitabo bitatu birimo ‘Nzi uwo nemeye’, ‘Urarwubake cyane’ na ‘Muzabamenyera ku mbuto bera’.
Amafoto: Niyonzima Moïse


text:
Nyabugogo: Imodoka ebyiri zipakiye ibiribwa ziragonganye
Iyi mpanuka yabaye ahagana saa kumi n’igice za mu gitondo, aho imodoka ebyiri zari zitwaye ibiribwa zangonganiye muri "Feux Rouges" zo muri Nyabugogo (mu marembo ya Gare uzamuka ugana i Kimisagara).
Umushoferi w’imodoka ya Alfa wabonye iyo mpanuka iba avuga ko imodoka yari itwaye ibitoki iva mu cyerekezo cyo kwa Mutangana yagonganye n’itwaye ibirayi yavaga mu cyerekezo cyo mu Gatsata izamuka igana i Kimisagara.
Uyu mushoferi mu gusobanura impamvu imodoka yagongana n’indi kandi "Feux Rouges" zibanza guhagarika iziva mu bindi byerekezo, yagize ati "Ibyo ari byo byose hari umwe mu batwaye izo modoka wishe amategeko."
Undi mushoferi witwa Jean Paul(nta rindi zina yifuje kuvuga) yagize ati “Imodoka yarenze kuri ’feux rouges’ itabyemerewe ni iyari itwaye ibitoki yavaga mu cyerekezo cyo mu Gatsata.”
Abari batwaye ibyo binyabiziga byombi bose ni bazima ariko uwari utwaye ibirayi ngo ni we waba yacitse amaguru, uw’ibitoki we akaba yavuyemo agifite ingingo nzima.
Inzego zishinzwe umutekano zihutiye kuhagera kugira ngo zikurikirane iby’iyi mpanuka.
Iyi nkuru turacyayikurikirana...
Ibitekerezo ( 3 )
gusa ngewe navava mugasyata nerekeza kimisagara ngeze muri feu rouge ndakomeza njya kimisagara nyuma haturuka imodoka iva kugiti kinyoni irangonga


text:
Ikigo cy’Abadacogora n’Intwari cya Caritas Kigali cyafashije abana 247 mu itangira ry’amashuri y’umwaka wa 2019.
Aba bana banyuze mu buzima bwo mu muhanda baza kubukurwamo n’ikigo cy’Abadacogora n’Intwari kibafasha guhindura imyitwarire ndetse banabasubiza mu ishuri kugirango bibafashe kudasubira muri ubwo buzima.
Abana bari mu mashuri yisumbuye ni 51, amashuri abanza ni 163 , no mu myuga ni abana 33, aba bana biga mu bigo bitandukanye byo mu mujyi wa Kigali ndetse no mu ntara.
Bahawe ibikoresho by’ishuri, amafaranga y’ishuri ndetse n’amafaranga y’urugendo ku bajya kure,banaherekezwa n’abakozi b’ikigo cy’Abadacogora n’Intwari ku bakiri bato.
Zimwe mu mpanuro bahawe bibukijwe ko bagomba kwigana umwete bagatsinda neza no gukomeza kugira imyitwarire myiza ibaranga ku ishuri.
Ubuyobozi bw’Ikigo ABADACOGORA n’Intwali buti “Mugende mwigane umwete kandi muzirinde kurangara bizatuma mubasha gutsinda neza amasomo yanyu bityo namwe muzabashe kugira icyo mwigeza”.
Nk’uko imibare ibigaragaza abana banyuze mu Kigo Abadacogora n’Intwali bamaze gufashwa mu mashuri abanza ni 4817, harimo abahungu 2826 n’abakobwa 1991. Mu mashuri yisumbuye ni abana 502 harimo abahungu 339 n’abakobwa 163, mu mashuri y’imyuga ni abana 898 harimo abahungu 581 n’abakobwa 317.
Abanyeshuri bafashwa kubona amafaranga y’ishuri, imyambaro n’ibikoresho by’ishuri, bagakurikiranwa mu myigire yabo. Iyo barangije bafashwa kubona ibikoresho by’ibanze bizatuma bashobora kwihangira mirimo.


text:
Asaba abantu kuzajya kumushyigikira amurika Alubumu ye
Yanditswe na admin
Abayizera Marie Grace wamenyekanye muri muzika nyarwanda nka Young Grace abinyujije mu mashusho amara umwanya muto yasohoye, yasabye abantu kuzajya kumushyikira ku ya 2 Ukuboza 2017 mu karere ka Rubavu aho azamurikira Alubumu ye yise”20 ans å 22ans”.
Young Grace abwira abantu kuzakora uko bashoboye bakazagerayo bakamushyigikira kandi ababwira ko abakunda kandi azahora abakunda kubera ukuntu bakunda umuziki we.
Yagize ati “Ndabasabye ntimuzabure muzaze munshyigikire ubwo nzaza kumurika Alubumu yanjye”.
Aho uyu muhanzikazi azamurikira Alubumu ye, avuga ko ari ho yatangiriye ubuhanzi kandi ari ho ku ivuko.
Marina, AMA-G The Black na Bull Dog ni bamwe mu bahanzi bazajya kumushyigikira.
Indirimbo yitwa “Habayeho”, “Ataha he”, “Hang over” n’izindi.
NDAMYIROKOYE FRANÇOIS


text:
Ku gicamunzi cyo kuwa Mbere tariki 13 Mutarama 2014, IGIHE yagiranye ikiganiro kirambuye na Cecile Kayirebwa. Icyamamare muri muzika gakondo nyarwanda.
Mu byo twabashije kuganira, harimo ibyatera amatsiko bijyanye n’ubuzima bwe bwite n’ibindi. Yadusobanuriye kandi byinshi ku buhanzi bwe, uko yatangiye kuririmba, uko yabifataga ndetse tunakomoza ku kibazo yigeze kugirana n’ibitangazamakuru cyarebanaga n’ibihangano bye aho yagiye mu nkiko.
Muri iki kiganiro kandi, Kayirebwa yadutangarije zimwe muri gahunda afite imbere aha, ndetse anadutangariza icyo yakora aramutse agiriwe icyizere cyo kuba Minisitiri ufite umuco mu nshingano ze mu Rwanda.
Ikiganiro na Cecile Kayirebwa:
IGIHE: Muraho!
KAYIREBWA: Muraho neza!
IGIHE: Mushobora gutangira mwibwira birambuye abakurikira IGIHE?
KAYIREBWA: Cecile Kayirebwa ni njyewe, ndi umubyeyi, ndi umuririmbyi, ndi umuntu ukunda ibintu byerekeranye n’umuco w’ikinyarwanda cyane ibyerekeranye n’imbyino, indirimbo, ibisigo, umuco, muri make, bene ibyo byose.
IGIHE : Mwavutse ryari? Mufite abana bangahe?
KAYIREBWA : Navutse mu 1946, mfite abana 4, bose bakuru. Imfura mfite yenda kugira imyaka 42, umutoya afite 32, urumva mfite abakobwa 2, nibo bavutse hagati, umukuru ni umuhungu n’umuto ni umuhungu nawe, noneho hagati hakaba abakobwa 2.
IGIHE : Ni hehe mukomora inganzo? Ese hari ahandi mwakuye ubumenyi mu kuririmba ?
Kayirebwa : Ntekereza ko ari impano ariko nanjye nabiciye kuri data. Nabivukiyemo mbikuriramo, yari umuntu wize iseminari, wa mugani w’Abarundi natwe twarahatswe naho ubundi ntabwo tuba twaravutse, kuko yabivuyemo arangije iseminari nkuru Nyakibanda.
Ubwo rero yari umulatini rwose. Yaririmbaga rero ikilatini, muri za misa, aba umuyobozi wa korari Ste Famille imyaka yose muzi, naraje ndabimusangana, naragiye mbimusigamo sinzi n’igihe byarangiriye. Naravutse ndabisanga, naragiye ndabisiga.
Urumva rero byari aho, mu rugo haberaga za repetitions (imyitozo), ariko si n’ibyo gusa, kuko nimugoroba natwe yaraturirimbishaga na ba mama n’abandi bashyitsi, abana baratarama mu rugo, nta televiziyo zabagaho….nta maradiyo menshi yabagaho, bari bakiducira imigani ngo turyame, bari bakituririmbisha bakatubwira uduhozo, umwana wese uvutse akaba afite agahozo, bakakatwigisha twese tukakamenya, byari bikiri muri icyo kintu, kubikuriramo byaramfashije cyane.
IGIHE : Ku bijyanye n’ishuri, ibya muzika ntaho mwigeze mubyigira ?
KAYIREBWA : Oya, nta shuri rya muzika ryabagaho, icyo ni icya mbere, ariko mu mashuri aho twigaga hose habaga amasaha agenewe umuziki kuva mu myaka yose, kuva mu wa mbere. Tukagira isaha yo kwiga indirimbo, tukiga ibisigo, bakaduha n’imikoro yo kujya guhimba.
IGIHE: Amashuri Abanza ubwo mwigaga he?
KAYIREBWA: Muri Notre Dames des citeaux, muri Primaire (amashuli abanza)
IGIHE : Abahanzi benshi usanga iyo bazamuka hari umuntu bafata nk’ikitegererezo.
Ese mwe mu gihe cyanyu mutangira kuririmba ni uwuhe muhanzi mwumvaga mwareberaho ?
KAYIREBWA : Icyo gihe njye nari nkiri umwana, nkiri muri Primaire cyakoze numvaga nakurikiza papa, nyuma aho maze gukurira ntangiye gufungukira indi mico, nibwo natangiye kumva ba Mariam Makeba, ubwo bari bagezweho cyane, bicika cyane, indirimbo z’abafaransa zari nk’ibitangaza, ndakubwira ko narimbazi mu mutwe bariya bose bakomeye, nari nzi indirimbo zabo, mfite n’ikayi yo kuzandikamo. Ibyo bikaba igihande kimwe, ubundi tukabyina n’ikinyarwanda, tukaririmba n’ikinyarwanda, n’amashuli yarabidutozaga, twagera i muhira naho bikaba uko.
IGIHE : Mwaje gukora umuziki nk’umwuga gute?
KAYIREBWA : Nyumaaa, nyuma nyuma cyane, nararangije amashuri makuru, narabaye n’umugore naragiye gutura i Burayi. Nabwo kandi nyuma rwose, ndangije iby’akazi, naho ubundi narabikoraga byo kubikunda gusa igihe cyose.
IGIHE : Ubwo twavuga ko mwatangiye kuririmba ryari ?
KAYIREBWA : Mu ishuli nari mfite akantu, aho nigaga, muri Ecole Sociale Karubanda i Butare, ubwo nahatangiye ibyo nkajya nshyira hamwe abakobwa, uko aabandi bagiye muri recreation (mu karuhuko) twe twarabyinaga. Nta gutera umupira cyangwa ubute, twe mu kimbo cyabyo twarabyinaga, tukigishanya indirimbo z’iwacu, tukazihererekanya, tukamenya kuzikiriza, nkazigorora nkabona binshimishije cyane, tugakora n’aka ballet ababyina bagashaka intambwe zabyo, aho ni naho natangiriya guhimba….
IGIHE : Indirimbo yawe yagiye kuri radio ni iyihe?
KAYIREBWA : Hari iyo twitaga Muvandimwe wacu Yuriyana tugusezeho, iyo niyo yagiye kuri radio bwa mbere, tukiri abanyeshuri mfite nk’imyaka 17... Twari twariyise Cercle de chant et de Danse Rwandais niko nari nararyise.
IGIHE : Ese iyo ndirimbo yageze kuri radiyo gute ?
KAYIREBW A : Ntabwo twayijyanyeyo, ahubwo radiyo niyo yaje kutureba, hari habaye umunsi mukuru bitaga « La fete des anciennes », noneho turaririmba, ngirango radiyo yarabikunze kuko yasubiye i Kigali baza gusaba kuzagaruka ku Karubanda gufata amajwi, njye nari umunyeshuri ntacyo narimbiziho, umubikira yaraduhamagaye njye na murumuna wanjye n’abandi bakobwa 2, turaza tujya ahantu mu ishuri, turirimba izo dukunze, turirimba Rubyiruko, Muvandimwe Wacu tugusezeyeho, Igisarabuke n’indi yindi, twakoze enye, ni uko hashize iminsi twumva ziravuga kuri Radiyo.
IGIHE : Mwakiriye mute kwiyumva bwa mbere kuri radiyo?
KAYIREBWA: …Icyo gihe twari dufite isoni we! harimo murumuna wanjye, twarababwiye ngo ntibazatuvuge, tuti ntimuzavuge abo turibo, noneho bakajya bavuga ngo ni « abakobwa b’i Butare », icyo gihe twumvaga abantu bavuga ko ari ugushira isoni, na papa na mama twarabibahishe noneho bukeye papa arayumva kuri radiyo arabaza ati : « ariko abo ko numva bavuga nka ba bakobwa ba hano ra? » barangije barabimubwira, ariko nabonye ntacyo bimutwaye, ahubwo yarishimye ariko twari dufite isoni.
IGIHE: Ubu mwavuga ko mubeshejweho n’umuziki ? cyangwa hari ibindi ku ruhande bibafasha?
KAYIREBWA: Oya ni ukuri ku Imana, nakoraga n’ibindi igihe cyose, ntabwo ari umuziki dukesha ubuzima. Naretse gukora muri 1984 ndakeka, nabwo ariko byari bitewe n’ibindi bintu, mbona gufata umwanya nti ariko noneho reka nkore umuziki koko. Ariko hagati ahongaho narakoraga, urabona nageze i Burayi, muri 1975, naje gushinga itorero ubwo muri za week end cyangwa nyuma y’akazi nibwo twakoraga iby’ubuhanzi ariko ubundi tugakora da.
IGIHE : Hari abana cyagwa abahanzi bakibyiruka muri gukurikirana mu buryo bwihariye ngo muzabasigire ku buhanga bwanyu?
KAYIREBWA : Oya, ntawe kandi nafata, ariko abinsabye nabikora, ariko nabo baba bari muri style yabo, ariko barahari benshi, hari abo njya mbona bameze neza nk’abari muri Gakondo, nabonye bafite ubuhanga, twaranakoranye hariya ku gitaramo cy’ubunani.
IGIHE : Mu minsi ishize mwigeze kugirana ibibazo n’ibitangazamakuru ndetse bamwe urabarega uranabatsinda. Mutekereza iki ku isura byaba byarabahesheje mu banyarwanda baba barabifashe ukundi ?
KAYIREBWA: Ntabyera ngo de, ntabwo abantu bose bashobora gutekereza kimwe, harimo no kutamenya, ibintu byitwa droit de realisation, d’utulisation, droit d’auteur, ibyo ntabwo bihari cyane, n’itegeko rigenga uburenganzi mu by’ubwenge ryaje muri 2009, urumva rero twari tukiri kure.
Icyo nashatse gukora, ni ugusaba ayo maradiyo twandikiye, tuyasaba ko twumvikana mu mikoreshereze y’ibihangano byanjye, hagati aho abatabikoze babe babihagaritse.
Abatarabyumvise twabahaye ukwezi, abatarabyubahirije twari twababwiye ko tuzabajyana mu rukiko, tubajyanayo. Niba abatarabikoze batarumvaga icyo bishatse kuvaga simbizi, ariko sinshobora kumva umuyobozi wa radiyo utazi inshingano ze no gukoresha ibihangano by’abantu, sinshobora kumwumva, bajyaga kwiregura cyangwa tugakorana amasezerano sinzi icyari kiruhije icyo ari cyo.
IGIHE : Ese imikorere mwifuza kugirana n’ayo maradiyo ni iyihe ? Ni iki mwe mwifuzaga ?
KAYIREBWA : Twe twashakaga ko twumvikana. Ni amasezerano aba hose mu isi. Kereka hano niho ntabibonye. Nta radiyo ishobora kugukoresha mutabisezeranye.
Ahandi mugirana amasezerano mukumvikana bakagira ikintu bakwishyura ku bihangano byawe bakoresha….
Dore nk’uku simba nzi n’aho bazikuye kuko ntawigeze azigura iwanjye, ku isoko zirahari ariko sinzi aho bazikuye, none se iyo ugiye gukoresha imirimo nk’iyi ureba nakoze, nkamara umwaka muri studio, nkabitangaho amafaranga atagira ingano, hanyuma umuntu akagenda agafata akantu k’agakopi ntazi aho yakuye wenda kanavuga nabi, maze iradiyo nayo ikajya kugura ako kantu akaba ariko yumvisha abantu byaramvunnye…Ntabwo ari ikintu rwose dukwiriye kwemera.
IGIHE: Kayirebwa wagenze amahanga, uzi n’igihugu cyawe, uwakugira nka Minisitiri ufite umuco mu nshingano ze ni iki wakora ku ikubitiro?
KAYIREBWA : Ehhhh! Ibigomba gukorwa ni byinshi cyane, biramutse bibaye mfite imishinga myinsi, nk’urugero, nashaka ukuntu nkusanya ibintu bya kera umuntu agishoboye kugarura nkabigarura, nk’ibisigo n’ibyivugo nkabiha abasore bakibyiruka, amakorali n’abandi ngakora ku buryo byandikwa, bakabiririmba tugashakisha ukuntu byakorwa no mu mashusho, mbese uwo mutungo ukabikwa mu buryo bugezweho.
Bikajya mu ngoro ndangamurage, muri minisiteri, mu masomero aho byajya hose.
Ariko ubwo umuntu yaba yabishatse mu bantu bakiriho, bagifite ibyo bazi kandi ni benshi. Ni umurage dufite w’ibintu by’ubwenge udafatika ariko bigize ubukire bw’umuntu n’ubumuntu bwe.
IGIHE : Ubu mutuye i Burayi, ese mwaba muteganya kuza gutura mu Rwanda burundu?
KAYIREBWA : Turabitekereza buri gihe…, bizaterwa n’ubushobozi, nibikunda bizakunda, nibyanga byange, ariko mfite abana hano wenda nanjye nzaza.
IGIHE : Ese mu bana banyu haba hari uwabakurikije ngo abe yaba umuhanzi nawe ngo abe umucuranzi ?
KAYIREBWA : Oya, wenda ni mu bundi buryo, abakobwa babyinaga mu mareba n’imena hambere, mfite umuhungu ukora mu bintu bya sinema no mu bahanzi b’isi yose. Yakoreye televiziyo yo mu bwongereza, akorera televiziyo 10 (TV10) ubungubu, ni ubwo buryo tubisangira.
IGIHE : Ni iyihe nama rusange mwagira abahanzi nyarwanda ?
KAYIREBWA : Umuntu w’umuhanzi ufite iyo mpano, abikorera urukundo rwabyo, abikorane umurava, abikore atagira ngo arabizi, ibya Nzikombizi ni ikosa nanjye ubu ndakiga. Ku bana rero ni umwete, bitonde bihimbire ibintu bashake uko babiherekeza, birinde kujya imbere ya za mudasobwa ngo abacuranzi bahondagure ibintu noneho babihereze, ibyo ntabwo ari ubuhanzi. Ntabwo ari ugupfa kuririmba gusa…. Bakore umwimerere.
REBA INSHAMAKE Y’KIGANIRO TWAGIRANYE NA KAYIREBWA:
Hari byinshi twaganiriye na Kayirebwa tuzabagezaho ubutaha harimo na gahunda ze zitaha z’ubuhanzi.


text:
Avoka ni urubuto rwiza haba ku bagabo no ku bagore,Avoka yaramamaye kubera uburyohe bwayo ndetse n’intungamubiri ziyigize. Ku mubyeyi utwite avoka ni ingenzi cyane kuko imufasha kugira ubuzima bwiza we n’umwana atwite.
Kubera iki avoka ari nziza ku mugore utwite?
Umubyeyi utwite mu ifunguro rye rya buri munsi ntihakwiye kuburamo avoka kuko yifitemo intungamubiri, ibinure, imyunyu ngugu na vitamine zitandukanye zituma ubuzima bw’umwana n’umubyeyi burushaho kuba bwiza.
Niyo mpamvu tugiye kurebera hamwe icyo avoka imariye umubyeyi utwite:
Avoka irwanya indwara yo kubura amaraso (anemia): iyo umubyeyi utwite abuze iron mu mubiri bishobora gutuma umubiri we ugira ikibazo cyo kubura amaraso bityo avoka yibitseho iron ihagije.
Avoka ifasha igogora: akenshi mu gihe cyo gutwita, umubyeyi ahura n’kibazo z’indwara z’igifu ndetse no kunanirwa kwituma. Bitewe n’uko avoka ikungahaye kuri fibre bifasha igogora kugenda neza.
Avoka ifite vitamine nyinshi zitandukanye: mu rubuto rwa avoka dusangamo vitamine B1, B2, B5, B6, vitamine C, vitamine E, na vitamine K ibi byose bifasha uruhinja gukura neza.
Avoka irwanya kubyuka umuntu arwaye: uburwayi bwa mu gitondo ni kimwe bigaragara kandi binaniza benshi mu mezi atatu abanza nyuma yo gusama. Avoka yifitemo vitamine C ifite umumaro wo kurwanya iki kibazo.
Avoka iringaniza urugero rw’isukari mu maraso: kurya avoka ku buryo bukwiriye bifasha mu kuringaniza isukari mu maraso ikaba ku kigero gishimishije.
Avoka irwnya kubyimba amaguru mu gihe cyo gutwita: abantu benshi mu gihe cyo gutwita babyimba amaguru , kurya avoka kenshi birwanya iki kibazo bitewe na potasiyumu ndetse na calicium.
Avoka ituma ubwonko bw’umwana bukora neza: mu rubuto rwa avoka dusangamo choline ikaba ingenzi mu mikorere myiza y’ubwonko ndetse n’imitsi yabwo.
Avoka ituma intungamubiri zinjira mu mubiri neza: avoka ntifite gusa umumaro wo gutanga intungamubiri ahubwo avoka ituma intungamubiri zibasha kwinjira neza mu maraso.
Avoka igabanya ibyago byo kugira umubyibuho ukabije: bitewe n’uko avoka ibamo fibre ishobora kurwanya umubyibuho ukabije. Umuntu urya avoka buri munsi nta kibazo cy’umubyibuho ukabije agira.
Muri macye avoka ni urubuto rwiza ku muntu wese ariko kandi rukaba ingenzi ku mugore utwite, ni byiza gutangirana n’igihembwe cya mbere cyo gutwita umuyeyi afata avoka kuko bimugirira umumaro we ubwe n’umwana atwite.
Source: www.momjunction.com


text:
Abasengera mu Itorero Nyamirambo Assemblies of God Family Church barisanga
Yanditswe na NTAWITONDA JEAN CLAUDE
Itorero Nyamirambo Assemblies of God Family Church ryiyemeje gufatanya na Leta y’u Rwanda mu kubaka Igihugu rihuza rikanahumuriza Abanyarwanda cyane ko ryatangiye gukorera i Nyamirambo mu mwaka wa 1995.
Pasiteri Rwabikinga Evariste wakijijwe akaba Umukozi w’Imana akiri muto, ni Umuvugabutumwa mu Itorero Nyamirambo Assemblies of God Family Church wemeza ko izina ry’iri torero ryongerwaho umuryango (family) kuko buri wese urigannye arisanga.
Yagize ati: “Impamvu twashyizeho Family twaravuze tuti: ‘iri ni itorero ry’umuryango aho umuntu wese aza yisanga yaba umukene, yaba umukire, uko yaba ateye kose. ‘Family Church’ ni ingeri zose zisanga mu muryango. Abana bahurizwa mu mashuri atandukanye ajyanye n’imyaka yabo bahagabwa ubumenyi buri ku rwego babasha kumva (Sunday School Ministry), ikiciro cy’urubyiruko kitwa Abambasaderi ba Kirisito kandi na bo bahuzwa mu matsinda mato agendeye ku myaka yabo. Abagore bari mu itsinda ryitwa ‘Abarezi beza’, abagabo na bo bakaba mu itsinda ryitwa ‘Abayobozi Beza’.”
Itorero rifite inshingano mu kugira uruhare rw’imibereho myiza y’abarigana ndetse n’abatuye mu karere rikoreramo muri Rusange. Iyo hari abana birukanywe mu ishuri kubera ubushobozi buke, itorero rifatanya n’ababyeyi babo kwishyura.
Abakirisito barafasha iyo hari unaniwe kubona ubuvuzi bw’ibanze, kandi bakuganirwa n’itorero. Hatangwa inyigisho mu buryo buhoraho zo kwiteza imbere mu bukungu, kurera abana, imibanire myiza mu muryango nyarwanda n’ibindi. Usanga mu itorero hari amatsinda y’ubwizigame afasha abantu kugera ku ntego z’ubuzima bwabo batari kwigezaho, kandi n’inyigisho ku ishoramari n’icungamari kugira ngo n’abafite ubushobozi buke babashe gutera imbere.
Itorero risura abarwayi kwa muganga no gufasha indembe zitishoboye, ritanga amaraso yo gufasha indembe kwa Muganga byibura kabiri mu Mwaka, kandi ryishyurira ubwisungane mu kwivuza byibura abantu 150 buri mwaka mu bufatanye n’Akarere ka Nyarugenge.
Itorero rifatanya n’inzego z’ibanze mu mudugudu rikoreramo mu bikorwa bitandukanye kandi iyo hari igikorwa gikeneye ubufasha itorero rikibonekamo nko gushyigikira umunsi w’abarwayi ku bufatanye n’Ibitaro Bikuru bya Kaminuza (CHUK), gutanga ubufasha ku banyarwanda birukanywe muri Tanzania ku bikoresho by’ibanze bari bakeneye muri icyo gihe harimo n’ibyo kurya ndetse n’ibiryamirwa, n’ibindi bikorwa bifasha abababaye kurusha abandi.
Pasiteri Rwabikinga yakomeje asaba abakirisitu kubaha Imana bakanakorana neza na Leta bagakoresha ibice byose Imana yabahaye: umwuka, ubugingo n’umubiri.
Avuga ko abantu bafata igice cy’umwuka bakavuga ngo ni cyo kizera Imana cyane, birengagije icy’umubiri, baba bibeshya cyane kuko Adamu yaremwe mu ishusho y’Imana imubumba mu gitaka aba ikintu kitagira ubuzima, ishyiramo umwuka wayo aba muzima, agira ubugingo buzima.
Imana yatunganyije ingobyi ishyiramo ibyo kurya byose bizatunga uwo muntu n’umufasha yamuremeye ari we Eva, irangije imuha inshingano zo guhinga no kubirinda.
Akomeza asaba Abanyarwanda kumenya inshingano bafite ku Isi kuko kwizera Imana gusa bidahagije; ati “Dukeneye no kubungabunga bya bindi Imana yaduhaye. Iyo tubona ibintu byose karemano bigaragaza kurema kw’Imana, tugomba kubirinda tukabiteza n’imbere.”
Abanyarwanda kandi barasabwa guhinduka abakirisito nyakuri kuko ari byo bizatuma batandukana n’ikibi bakaba abaturage beza mu Isi n’abaragwa b’Ijuru.


text:
Gakenke: Abasaga ibihumbi 80 bamaze kunyura mu Itorero ry’igihugu
Yanditswe na KANAMUGIRE EMMANUEL
Ubuyobozi bw’Akarere ka Gakenke, bwishimira ko abaturage 81 406 magingo aya bamaze kunyura mu Itorero ry’igihugu, aho batojwe indangagaciro zibafasha kugira uruhare mu bikorwa bibafasha kwivana no kuvana bagenzi babo mu bibazo bibugarije.
Ibyiciro byatojwe birimo ik’Impamyabigwi kigizwe n’abarimu, abakora mu nzego z’ubuvuzi biswe Impeshakurama, abarangije amashuri yisumbuye biswe Inkomezabigwi n’abagore bahawe izina rya Mutimawurugo.
Hari kandi urubyiruko rw’Inkomezamihigo, Ingamburuzabukene ari bo bakozi bashinzwe iby’ubuhinzi n’ubworozi, Isonga ari bo Banyamabanga Nshingwabikorwa b’Imirenge, Abanyamabanga Nshingwabikorwa b’utugari biswe ba Rushingwangerero n’ibindi byiciro.
Umuyobozi ushinzwe ibikorwa by’Itorero ry’igihugu mu Karere ka Gakenke, Karekezi Joseph, yatangaje ko izi ntore zose kuri ubu zatangiye gufasha abaturage gukemura ibibazo bahura na byo.
Usibye kuba harimo abasanzwe bafite inshingano z’ubuyobozi aho bakemura ibibazo by’abaturage umunsi ku wundi, izi ntore ngo hari ibindi bikorwa bibafasha zigiramo uruhare.
Ibi bikorwa birimo kubakira inzu abatishoboye batagira aho kuba, guteza imbere isuku bubakira abatishoboye ibiraro by’amatungo kugira ngo bacike ku muco wo kurarana n’amatungo; gufasha abatagira ubwiherero kububona, gucukura ibimpoteri by’ibishingwe, kurwanya imirire mibi n’ibindi.
Hari na none gufasha mu gukemura amakimbirane mu miryango aho nk’intore bafata iya mbere mu gufasha ingo zibanye nabi. Karekezi yavuze ko ibi bikorwa byagejejwe mu Midugudu yose y’Akarere ka Gakenke uko ari 617, utugari 97 n’imirenge 19.
Nubwo bimeze bityo ariko hari abagiseta ibirenge mu kwera imbuto z’ubutore, abo Karekezi agereranya n’ibigwari batuma hari ibikorwa bimwe na bimwe bitihuta kuko batabigiramo uruhare cyangwa rukaba ruto.
Yagize ati “Uko tubatoza si ko bose bajyana umuco w’ubutore; si ko bose baba ari ba miseke igoroye, nta bwo baburamo ibigwari, batuma bitagenda neza ariko iyo utoje 100 ukabonamo 70 bazima ujyana abo, intore itoza icyo iri cyo ntitoza icyo izi.
Nk’umukuru w’Umudugudu utagira ubwiherero, cyangwa akarima k’igikoni iyo agiye kubikangurira abandi abivuga yikandagira kuko aba azi ko bashobora gusanga iwe bidahari. Imvugo azakoresha izaba imbogamizi, ntiwasaba abantu gukora ibyo udakora; icyo gihe bituma aho ayobora bitagenda neza”.
Mu gukemura iki kibazo Karekezi yavuze ko hari ubwo biba ngombwa ko hari abongera gutozwa cyangwa kunganirana kw’ibyiciro bitandukanye.
Kuri ubu ngo buri Mudugudu ugabanyijemo amasibo agizwe n’ingo ziri hagati ya 15 na 20 atuma ibikorwa byo guhitamo abakwiye guterwa inkunga no kubishyira mu bikorwa bigenda neza kuko abagize izo ngo baba begeranye.
Ibyo ngo bituma hatoranywa ababikwiriye aho gufasha abasanzwe bafite ubushobozi bitewe n’uko batoranyijwe n’abatabazi neza. Ikindi ni uko Itorero ryagejejwe ku rwego rw’Umudugudu n’amashuri aho ibikorwa byaryo bigenda neza kurenza iby’ibyiciro byo mu nzego z’imirimo bitewe n’uko abenshi bakorera aho batavukiye.
Akarere ka Gakenke kuri ubu gafite abanyeshuri 97 bitabiriye ibikorwa by’urugerero ruciye ingando rubera mu Karere ka Burera. Buri Kagari kavuyemo umunyeshuri umwe watsinze neza ibizamini bya Leta bisoza amashuri yisumbuye kandi witabiriye urugerero rwabereye mu Kagari. Abakobwa ni 44 naho abahungu bakaba 53.


text:
Mathias Rutikanga ni umugabo abenshi mu bakoresha umuhanda Kayonza-Gatsibo bakunze kubona ari kwigisha abantu amwe mu mahame agenga ubukungu, ariko...
Mu Murenge wa Cyato mu Karere ka Nyamasheke, Akagari ka Rwumba, Umudugudu wa Rugari hari abaturage bavuga ko ubuyobozi bw’ibanze bufatanyije na rwiyemezamirimo babasabye gutaburura imibiri...
Polisi y’u Rwanda yatangaje ko imvura nyinshi imaze iminsi igwa yangije umuhanda uca mu Karere ka Nyamagabe ku buryo utakiri nyabagendwa, uhungabanya ingendo zihuza ibice birimo...
Abaturage bo mu Mirenge itandukanye y’Akarere ka Rubavu bashima uburyo Croix Rouge y’u Rwanda yabahinduriye ubuzima mu nzego zitandukanye ni ukuvuga guhera ku bukangurambaga bwavuguruye imibereho...
Umusore w’imyaka 21 y’amavuko aherutse gufatwa afite icyuma gihuza amatiyo yari amaze gukura ku muyoboro w’amazi uhuza Utugari twa Kigarama na Shengamure mu Murenge wa Masoro...


text:
Mu gihe u Rwanda rwitegura inama y’ igihugu y’umushyikirano igiye kuba ku nshuro ya 14, Abanyarwanda barishimira ibyo izabanje zagezeho ariko bagasaba Perezida Kagame kubakemurira ibibazo birimo igitutu gishyirwa ku bayobozi b’ inzego z’ ibanze bigatuma bahimba imibare aribyo bizwi nko gutenika.
Guhimba imibare cyangwa gutekinika ni rimwe mu kosa akorwa n’ abayobozi bikagira ingaruka ku muturage. Urugero ni mu karere ka Gakenke aho ubuyobozi bw’ inzego z’ ibanze bwatanze imibare bugaragaza ko nta baturage bagituye mu maneka kandi bahari, bigatumu ibiza bihitana abarenga 35.
Mu kiganiro abaturage bagiranye n’ itangazamakuru basabye ko muri iyi nama y’ umushyikirano igiye kuba ikibazo cy’ igitutu gishyirwa ku bayobozi b’ inzego z’ ibanze bigatuma batekinika imibare cyakwigwaho kandi kigafatirwa umwanzuro.
Kubireba Icyiciro cy’Ubudehe
Umwe baturage baganiriye n’ itangazamakuru yagize ati “Abayobozi b’ inzego z’ ibanze baba bazi abaturage bayobora kuva ku mudugudu kugera ku kagari no ku murenge. Ariko iyo tubareba dusanga bafite igitutu cy’ ubuyobozi bwo hejuru. Nibwo bubabwira ngo mukoze iki ni ki kigaragare. Noneho ugasanga umuyobozi ahise atekinika imibare….”
Yakomeje agira ati “Mu mudugudu hari abantu b’ abakene inzara yarabishe, noneho ukabona umuyobozi ahise yandika ngo abaturage banjye ni bazima nta kibazo bafite. Biterwa ni uko agera ku kagari uw’ akagari akamubwira ngo hejuru bantumye ngo nta mukene bashaka, uwa kagari yagera ku murenge bakamubwira ngo ku karere bantumye ngo nta bakene bashaka, yatanga imibare uko iri bati niyegure byamunaniye kuyobora, iki nicyo dushaka ko Perezida Kagame azakemura muri uyu mushyikirano”
Iki kibazo cy’ igitutu gitera itekinika ngo ninayo ntandaro y’ ibibazo by’ urusobe bikigaragara mu byiciro by’ ubudehe.
Mugenzi we yagize ati “ Dore nk’ ubu barimo gutanga amatungo ariko barayihera abantu bafite imbaraga, bashoboye. Abantu b’ abakene nta kintu barimo kubaha, muri uwo mushyikirano mbaye mbaza nabaza nti kunshira mu kiciro ntagishoboye mubona nzabaho nte?”
Abaturage kandi bumva uyu mushyikirano wakemura burundu ikibazo cy’ abana bo mu muhanda. Abaturage bavuga ko kuba iki kibazo kitarangira biterwa n’ ubukene no kuba abayobozi bo hejuru bategera abaturage ngo bumve ibibazo bafite.
Yagize ati “Baravuga ngo abana nibavane mu mihanda, ariko bakabivugira hejuru ntibamanuke ngo barebe ko abo bana bavuye mu muhanda. None se babona abo bana bazava mu muhanda gute mu rugo baburara bakabwirirwa. Jye mbona abayobozi bo hejuru bajya bamanuka bakegera abaturage kuko abayobozi bo hasi(b’ inzego z’ ibanze) ntabwo barimo kwita kubaturage barimo kwita ku mibare ngo badatanga raporo zigaragaza ubukene bikanabaviramo gukurwa ku buyobozi”
Mu Umushyikirano abaturage bageza ibibazo n’ ibyifuzo byaho kuri Perezida wa Repubulika, haba imbonankubone no mu buryo bw’ ikoranabuhanga
Kuri ibi bibazo abaturage bongeraho n’ ikibazo cy’ amafaranga ahabwa abari mu kiruhuko cy’ izabukuru, ngo aya mafaranga ntabwo arahuzwa n’ ibiciro biri ku masoko.
Umuturage ati “Nanjye ndi umwe mubafata pension amafaranga duhwabwa ntabwo ahuye n’ ibiciro biri ku masoko, bavuze kenshi ko bagiye kugira icyo babikoraho ariko amaso yaheze mu kirere. Twumva rwose uyu mushyikirano wasiga iki kibazo gikemutse burundu”
Kimwe mu bibazo by’ ingutu inama y’ igihugu y’umushyikirano yakemuye mu buryo bushimishije ni ikibazo cy’ itinda ry’ inguzanyo y’ amafaranga igenerwa ababyeshuri biga muri kaminuza(Buruse). Ngo kuri ubu aya mafaranga asigaye atangirwa kugihe cyangwa agatangwa mbere y’ igihe
Samuel Mujyanama wiga muri Kaminuza y’ u Rwanda aganira n’ Umuryango.rw yagize ati “Ikibazo cy’ itinda rya buruse cyarakemutse burundu, uretse ibibazo by’ abantu ku giti cyabo bifitanye isano n’ ubudehe naho buruse yo izira igihe. Nk’ ubu mu kwa cyenda baduhereye rimwe amezi ane, ukwa cyenda, ukwa 10, ukwa 11 n’ ukwa 12.”
Ni mu gihe umwanzuro wa 12 muri 13 yafatiwe mu nama y’ igihugu y’ umushyikirano uheruka yateranye tariki 21 na 22, 2015 wagiraga uti “. Gukemura burundu kandi vuba ikibazo cy’inguzanyo igenerwa abanyeshuri (buruse) itinda kubagezwaho.”.
Buri uko inama y’ igihugu y’ umushyikirano iteranye hafatwa imyanzuro, gusa iki cy’ igihugu cy’ imiyoborere RGB cyemeranya n’ abaturage bavuga ko imyanzuro iba yafashwe idashyirwa mu bikorwa 100%. Anastase Shyaka uyobora RGB atangaza ko imyanzuro ifatirwa mu nama y’ igihugu y’ umushikirano ishyirwa mu bikorwa ku kigereranyo cya 73%.
Inama ya 14 y’ umushyikirano iteganyijwe tariki 15 na 16 Ukuboza 2016 , ifite insanganyamatsiko igira iti “Dufatanyije, Twubake u Rwanda twifuza”.
Umuryango